**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Σεπτεμβρίου 2022, ημέρα Πέμπτη και ώρα 14.20΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ξενογιαννακοπούλου Μαρία-Ελίζα (Μαριλίζα) , Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Παππάς Νικόλαος , Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Γιαννακοπούλου Κωνσταντίνα (Νάντια), Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Μπακαδήμα Φωτεινή , Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα, καλό φθινόπωρο. Ευχαριστώ πολύ για τις ευχές.

Είναι μαζί μας ο Υφυπουργός Οικονομικών, κος Βεσυρόπουλος και είναι συνδεδεμένος μαζί μας, ο Υπουργός Οικονομικών, ο οποίος λείπει στο εξωτερικό, είναι στη Γλασκώβη και έχει ζητήσει να ξεκινήσουμε τη συνεδρίαση δίνοντάς του τον λόγο, διότι έχει ανειλημμένες υποχρεώσεις. Θα παρευρίσκεται την ερχόμενη εβδομάδα, στις επόμενες συνεδριάσεις της Επιτροπής, θα τον περιμένουμε εννοείται.

 Νομίζω ότι συμφωνούμε όλοι επ’ αυτού;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Να σας ενημερώσω ότι η πρόταση για τις επόμενες συνεδριάσεις της Eπιτροπής είναι την ερχόμενη Δευτέρα, 19 Σεπτεμβρίου, στην 13.00΄, να καλέσουμε τους φορείς, στην αίθουσα 223.

 Την ίδια ημέρα, Δευτέρα, στην 15.00΄, συνεχίζουμε με την επί των άρθρων συνεδρίαση του νομοσχεδίου και την ερχόμενη Τρίτη, 20 Σεπτεμβρίου, στην 10.00΄, να κάνουμε τη δεύτερη ανάγνωση.

Σας ενημερώνω επίσης ότι η Διάσκεψη των Προέδρων η οποία μόλις ολοκληρώθηκε αποφάσισε να συζητηθεί το νομοσχέδιο στην Ολομέλεια την ερχόμενη Τετάρτη, 21 Σεπτεμβρίου, το πρωί.

Συμφωνούμε λοιπόν να ξεκινήσουμε την συζήτηση του νομοσχεδίου με τίτλο «Επεξεργασία και εξέταση του σχεδίου νόμου του Υπουργείου Οικονομικών «Εταιρική διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας, διαχείριση συμμετοχών του Δημοσίου σε ανώνυμες εταιρείες και ρυθμίσεις για την Ελληνική Εταιρεία Συμμετοχών και Περιουσίας, αξιολόγηση της έναντι του Δημοσίου φερεγγυότητας και πιστοληπτικής ικανότητας φυσικών και νομικών προσώπων και σύσταση Ανεξάρτητης Αρχής Πιστοληπτικής Αξιολόγησης, ίδρυση και λειτουργία Κεντρικού Μητρώου Πιστώσεων, Συμπληρωματικός Κρατικός Προϋπολογισμός οικονομικού έτους 2022 και λοιπές διατάξεις οικονομικού και αναπτυξιακού χαρακτήρα»», δίνοντας τον λόγο στον Υπουργό Οικονομικών;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ πολύ.

Θα παρακαλέσω τον Υπουργό Οικονομικών, κο Σταϊκούρα, να πάρει τον λόγο. Είναι ήδη συνδεδεμένος μαζί μας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είμαι συνδεδεμένος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Υπουργέ, καλησπέρα από την Επιτροπή.

 Έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Καλησπέρα και χρόνια πολλά και για την ονομαστική σας εορτή.

Ευχαριστώ πάρα πολύ τους συναδέλφους για τη δυνατότητα που μου δίνουν να τοποθετηθώ στην αρχή της συνεδρίασης και δεσμεύομαι ότι σε όλες τις επόμενες συνεδριάσεις της Επιτροπής και προφανώς στην Ολομέλεια θα είμαι παρών, να ακούσω σκέψεις, προτάσεις, προβληματισμούς που ούτως η άλλως θα μελετήσω στη συνέχεια των τοποθετήσεων αυτών.

 Κυρίες και κύριοι συνάδελφοι, διανύουμε μια ιδιαίτερα ταραχώδη περίοδο καθώς η παγκόσμια και πρωτίστως η ευρωπαϊκή οικονομία συνεχίζει να αντιμετωπίζει αυξημένες και πρωτόγνωρες προκλήσεις. Προκλήσεις που πηγάζουν από διαδοχικές και πολυεπίπεδες κρίσεις.

Μέσα σε αυτή την αλληλουχία κρίσεων η Ελληνική Κυβέρνηση έχει καταφέρει με αποφασιστικότητα και σκληρή δουλειά να στέκεται δίπλα στην κοινωνία στηρίζοντας με γενναία και αποφασιστικά μέτρα τους πολίτες, αλλά ταυτόχρονα να μην παρακάμπτει και από τον αρχικό στρατηγικό της στόχο.

Με αδιάλειπτη ένταση προχωράμε την υλοποίηση της μεταρρυθμιστικής μας ατζέντας προς όφελος της κοινωνίας και της οικονομίας. Στο πλαίσιο αυτό το Υπουργείο Οικονομικών κατέθεσε ένα μεγάλο πράγματι νομοσχέδιο στο οποίο περιλαμβάνονται, πρώτον, ουσιαστικές και εις βάθος μεταρρυθμίσεις για τον εκσυγχρονισμό του πλαισίου λειτουργίας των Ανωνύμων Εταιρειών του Δημοσίου και για την ίδρυση, για πρώτη φορά στην Ελλάδα, Ανεξάρτητης Αρχής Πιστοληπτικής Αξιολόγησης και Κεντρικού Μητρώου Πιστώσεων.

Δεύτερον, διατάξεις για την διευθέτηση χρόνιων ζητημάτων όπως είναι η ανέγερση δικαστικών μεγάρων στο cluster της Κεντρικής Ελλάδος, μεταξύ άλλων στη Λαμία και στο Βόλο και του Διοικητηρίου Περιφέρειας Στερεάς Ελλάδος, αλλά και η καταβολή αποζημίωσης στους πρώην ασφαλισμένους της«Ασπίς Πρόνοια».

 Τρίτον, περιλαμβάνει άλλες διατάξεις οικονομικού και αναπτυξιακού χαρακτήρα όπως είναι η στήριξη του αγροτικού πληθυσμού της χώρας με την αλλαγή του πλαισίου αρωγής για την επιχορήγηση των πληγέντων από θεομηνίες.

 Τέταρτον: Περιλαμβάνει σημαντικές φορολογικές ρυθμίσεις για τον εξορθολογισμό της φορολογίας φυσικών και νομικών προσώπων, καθώς και των διαδικασιών για την ενίσχυση της φορολογικής συμμόρφωσης. Και τέλος, πέμπτον, προβλέπει την κατάθεση συμπληρωματικού προϋπολογισμού ύψους 2,9 δισεκατομμυρίων ευρώ για την υλοποίηση μέτρων που περιλαμβάνονται και στο πακέτο νέων παρεμβάσεων που ανακοίνωσε Πρωθυπουργός, στη Διεθνή έκθεση Θεσσαλονίκης.

 Τονίζω τη λέξη και. Η κόντρα κύριες και κύριοι συνάδελφοι, πρώτον. Με το παρόν νομοσχέδιο αναθεωρούμε και εκσυγχρονίζουμε το νομοθετικό πλαίσιο για την οργάνωση, την διοίκηση, τη λειτουργία των ανωνύμων εταιρειών του Δημοσίου και των λοιπών θυγατρικών της Ελληνικής εταιρείας συμμετοχών και περιουσίας, της ΕΕΣΥΠ, που υπενθυμίζω ότι ιδρύθηκε από την προηγούμενη κυβέρνηση.

 Συγκεκριμένα, το Υπουργείο Οικονομικών με αυτές τις διατάξεις ρυθμίζει με πληρότητα θέματα εποπτείας και ελέγχου των ανωνύμων εταιρειών του Δημοσίου, ενισχύοντας τον ρόλο του εσωτερικού ελέγχου βάσει των Διεθνών ελεγκτικών προτύπων και των κανόνων Εταιρικής Διακυβέρνησης. Επαναπροσδιορίζει τον στρατηγικό και επιχειρησιακό σχεδιασμό τους. Θεσπίζει για πρώτη φορά διατάξεις για την πολιτική κρατικής ιδιοκτησίας των ανωνύμων εταιρειών.

 Καινοτομεί με τη θέσπιση δήλωσης αποστολής και ειδικών υποχρεώσεων των ανωνύμων εταιριών. Και ολοκληρώνει το θεσμικό πλαίσιο με προβλέψεις για τις εταιρείες οι οποίες ανήκουν στην ΕΕΣΥΠ και δεν περιλαμβάνονται στο μητρώο φορέων Γενικής Κυβέρνησης.

 Με το νέο αυτό πλαίσιο που είναι προσαρμοσμένο στα σύγχρονα Διεθνή και Ευρωπαϊκά πρότυπα εταιρικής διακυβέρνησης του ΟΟΣΑ, προωθείται η αποτελεσματική κατανομή των κρατικών πόρων και η διαφανής και αποδοτική λειτουργία και διαχείριση των ανωνύμων εταιριών του Δημοσίου.

 Δεύτερον: Με το παλιό νομοσχέδιο προχωράμε στην ίδρυση της ανεξάρτητης αρχής πιστοληπτικής αξιολόγησης και του κεντρικού μητρώου πιστώσεων. Με τον τρόπο αυτό αντιμετωπίζουμε το πρόβλημα της ασύμμετρης πληροφόρησης μεταξύ πιστωτών και οφειλετών και μεταξύ πιστωτών ως προς την πιστοληπτική ικανότητα πολιτών και επιχειρήσεων.

 Να θυμίσω ότι τόσο στην οικονομική θεωρία όσο όμως και στην πράξη η ασύμμετρη πληροφόρηση έχει δύο χαρακτηριστικά, έχει αυτό που λέμε δυσμενής επιλογή αλλά και τον ηθικό κίνδυνο, δυσμενής επιλογή πριν γίνει μια συναλλαγή μεταξύ των αντισυμβαλλομένων και ηθικός κίνδυνος αφού γίνει συναλλαγή. Και τα δύο οδηγούν σε προβληματικές σχέσεις των αντισυμβαλλομένων, εξαιτίας αυτής της ασύμμετρης πληροφόρησης.

 Με το παρόν σχέδιο νόμου προσπαθούμε, επιδιώκουμε να περιορίσουμε αυτές τις δυσκολίες. Ασύμμετρη πληροφόρηση που όπως είπα οδηγεί σε μη επιθυμητά αποτελέσματα όπως είναι ενδεικτικά ότι οι πιστωτές, τείνουν να μην εγκρίνουν τις αιτήσεις δανειοδότησης οφειλετών που διαθέτουν επαρκείς αιτήσεις δανειοδότησης και επαρκή πιστοληπτική ικανότητα ελλείψει στοιχείων για τις οφειλές τους προς το Δημόσιο ή ότι οι οφειλέτες δανείζονται περισσότερα χρήματα από όσα είναι σε θέση να εξοφλήσουν. Οπότε δημιουργούνται νέα κόκκινα δάνεια .

Το λέω πολύ απλά, στην πρώτη περίπτωση ο ένας αντισυμβαλλόμενος δε ξέρει πολλά πράγματα για τον άλλον, δεν τον εμπιστεύεται και έτσι δεν τον δανειοδοτεί, ενώ θα έπρεπε να τον δανειοδοτήσει, αυτό λέγεται δυσμενής επιλογή εξαιτίας ασύμμετρης πληροφόρησης. Και το άλλο σκέλος είναι. Γίνεται συναλλαγή. Δίνεται το δάνειο και ο πολίτης τελικά δεν είχε εκείνα τα στοιχεία, τα οποία θα έπρεπε ώστε να μην δημιουργηθεί μια νέα γενιά κόκκινων δανείων. Αυτό καλείται ηθικός κίνδυνος.

 Βασικό έργο της αρχικής πιστοληπτικής αξιολόγησης είναι η συλλογή και η αξιολόγηση πρωτογενών πληροφοριών του Δημοσίου και ο υπολογισμός της πιθανότητας αθέτησης πληρωμής για φυσικά και νομικά πρόσωπα. Επίσης κάθε ενδιαφερόμενος πολίτης, επιχείρηση και φορέας του Δημοσίου ή του ιδιωτικού τομέα θα μπορεί κατόπιν αίτησης του όμως, να λαμβάνει δωρεάν από την αρχή την πιστοληπτική του βαθμολόγηση η οποία θα αποτελεί τη βάση για ευκαιρίες νέας χρηματοδότησης.

 Η επεξεργασία των δεδομένων οικονομικής συμπεριφοράς και των πιστοληπτικών βαθμολογήσεων θα είναι απόλυτη, θα διεξάγεται μόνο από την ανεξάρτητη αρχή πιστοληπτικής αξιολόγησης ενώ η πρόσβαση άλλων φορέων στα δεδομένα του συστήματος θα απαγορεύεται.

 Η αρχή θα απολαμβάνει λειτουργικής ανεξαρτησίας καθώς και διοικητικής και οικονομικής αυτοτέλειας ενώ δεν θα υπόκειται σε έλεγχο ή εποπτεία από Κυβερνητικά όργανα Κρατικούς φορείς ή άλλες Διοικητικές αρχές.

Με τη δημιουργία του Κεντρικού Μητρώου Πιστώσεων, άλλος φορέας, το οποίο θα τηρείται στην Τράπεζα της Ελλάδος θα γίνεται καταγραφή σε αναλυτική βάση του ιστορικού πληρωμών, των ειδών των παρεχόμενων εξασφαλίσεων και κάθε άλλης μορφής πληροφορία που σχετίζεται με κάθε μορφής πίστωση προς φυσικό νομικό πρόσωπο από πιστωτικά και χρηματοδοτικά ιδρύματα. Αυτά όλα αποτελούν βέλτιστες ευρωπαϊκές πρακτικές οι οποίες έχουν υιοθετηθεί από την πλειοψηφία των κρατών μελών της Ευρωπαϊκής Ένωσης. Απλά να αναδείξω την περίπτωση της Γερμανίας, της Γαλλίας και του Βελγίου.

 Με την αντιμετώπιση ή τον περιορισμό αν θέλετε καλύτερα, του ζητήματος ασύμμετρης πληροφόρησης επιτυγχάνεται δανειοδότηση ιδιωτών και επιχειρήσεων με ευνοϊκότερους όρους. Επιταχύνεται η υλοποίηση των επενδυτικών έργων και δημιουργούνται εν γένει, συνθήκες ασφάλειας και διαφάνειας στην αγορά.

 Το προωθούμενο νομοθετικό πλαίσιο είναι επίσης προστατευτικό των ιδιωτών και των επιχειρήσεων, καθώς περιορίζει την πιθανότητα δημιουργίας νέων «κόκκινων δανείων» όπως είπα ενώ παράλληλα διασφαλίζεται η χρηματοπιστωτική σταθερότητα.

Τρίτον, με το παρόν νομοσχέδιο καταθέτουμε συμπληρωματικό προϋπολογισμό ύψους 2,9 δισεκατομμυρίων ευρώ με τον οποίο αυξάνονται οι πιστώσεις τακτικού προϋπολογισμού κατά 2,5 εκατομμύρια ευρώ. Οι πιστώσεις του προϋπολογισμού δημοσίων επενδύσεων κατά 200 εκατομμύρια ευρώ, στο συγχρηματοδοτούμενο σκέλος και κατά 200 εκατομμύρια ευρώ, στο εθνικό σκέλος. Μεθοδική και υπεύθυνη διαχείριση των δημόσιων οικονομικών της χώρας και του ταμείου αυτής, καθιστά εφικτή την κατάρτιση και την υλοποίηση του συμπληρωματικού προϋπολογισμού. Γιατί; Γιατί ο συμπληρωματικός προϋπολογισμός είναι αναγκαίος προκειμένου να υλοποιηθούν τα μέτρα τα οποία έχουν ληφθεί και πρόκειται να ληφθούν άμεσα σύμφωνα με τις εξαγγελίες του Πρωθυπουργού.

 Συγκεκριμένα ένα πολύ μεγάλο ποσό περίπου 1,7 δισ. θα το επαναλάβω για να καταλάβουμε το μέγεθος της βοήθειας 1,7 δισ. από τα 2,9 δισ. θα πάει για ηλεκτρικό ρεύμα για το 2022 δηλαδή, για τη βοήθεια των επιδοτήσεων και είναι μικρό ποσοστό του συνόλου. Να υπενθυμίσω με βάση τις ανακοινώσεις που έκανα και προχθές ότι η συνολική βοήθεια της κοινωνίας φέτος ανέρχεται στα 13,2 δισεκατομμύρια ευρώ. Από αυτά τα 10,6 δισ. είναι επιδοτήσεις ρεύματος και φυσικού αερίου 10,6 δισ. στα 13,2 δηλαδή το 80% της συνολικής βοήθειας πολιτείας είναι για τους λογαριασμούς στα σπιτικά μας, στα σπιτικά όλης της κοινωνίας. Από αυτά τα 13,2 δισ. μόλις τα 4,3 δισ. είναι μέσα στον κρατικό προϋπολογισμό, περίπου το 2 τοις εκατό του ΑΕΠ. Γι’ αυτό ο στόχος φέτος δεν αλλάζει, που έχουμε θέσει.

 Τα 4,3 δισ. είναι το δημοσιονομικό κόστος αυτών των μέτρων τα άλλα 9 δισ. τα βάζουν οι πάροχοι με τη μεθοδολογία και το νόμο τον οποίο πρόσφατα ψηφίσαμε.

Τα 1,7 δισ συνεπώς από τα 2,9 δισ πάνε για την επιδότηση ηλεκτρικού ρεύματος, 500 εκατομμύρια είναι το επίδομα Δεκεμβρίου για τους ευάλωτους συμπατριώτες μας, 300 εκατομμύρια ευρώ επίδομα θέρμανσης, τετραπλάσιο αυτού που είχαμε πριν από τρία χρόνια, 140 εκατομμύρια είναι η αύξηση των δικαιούχων του «Εξοικονομώ», 149 εκατομμύρια είναι η στήριξη αγροτών και κτηνοτρόφων και υπάρχουν κι άλλα κονδύλια που αφορούν σε άλλες δράσεις.

 Άρα, σας παρουσίασα και την κατανομή των πόρων του συμπληρωματικού προϋπολογισμού.

 Τέταρτον, με το παρόν νομοσχέδιο προχωράμε στην αποζημίωση με επιπλέον ποσό 25 εκατομμύρια ευρώ, των πρώην ασφαλισμένων της «Ασπίς Πρόνοια» από το εγγυητικό κεφάλαιο ζωής. Με τη δεύτερη αυτή προκαταβολή, δεύτερη προκαταβολή γίνεται προσπάθεια να μετριαστεί το κόστος που έχουν υποστεί οι πρώην ασφαλισμένοι της Ασπίδος.

 Πέμπτον, με το παρόν νομοσχέδιο μεριμνούμε για την αποτελεσματική λειτουργία του Δικαστικού συστήματος της χώρας. Ειδικότερα τροποποιείται η «χρήση γης» συγκεκριμένων τμημάτων ακινήτων που έχουν ήδη παραχωρηθεί για την ανέγερση του Δικαστικού Μεγάρου Λαμίας και του Διοικητηρίου περιφέρειας Στερεάς Ελλάδος και επίσης παραχωρούνται άνευ ανταλλάγματος στο Ταμείο Χρηματοδότησης Δικαστικών Κτιρίων, τμήματα Δημοσίου ακινήτου για την ανέγερση Δικαστικού Μεγάρου στο Βόλο.

Αυτές είναι οι προϋποθέσεις για να τρέξει το cluster των δικαστικών μεγάρων της κεντρικής Ελλάδος που περιλαμβάνει, όχι νέα κτίρια, αλλά ενίσχυση των υφιστάμενων στην Καρδίτσα και σε άλλες γεωγραφικές περιοχές της κεντρικής Ελλάδος. Και εννοείται, ότι ήδη έχουν τρέξει τα αντίστοιχα clusters σε άλλες γεωγραφικές περιοχές της Ελλάδος μέσω ΣΔΙΤ. Όλα αυτά είναι μέσω ΣΔΙΤ.

Έκτο. Με το παρόν νομοσχέδιο, στηρίζουμε τον πρωτογενή τομέα της χώρας, εξασφαλίζοντας ίση μεταχείριση αγροτών, φυσικών και νομικών προσώπων στην επιχορήγηση των αγροτικών εκμεταλλεύσεων για ζημιές από θεομηνίες. Διευκολύνουμε τα φυσικά πρόσωπα που κατέχουν αγροτικές εκμεταλλεύσεις με την επιτάχυνση της προκαταβολής επιχορήγησης για ζημιές από θεομηνίες ή φυτικά μέσα παραγωγής και αποσαφηνίσουμε το πλαίσιο κρατικής αρωγής, προβλέπονταν ρητώς, ότι οι δικαιούχοι επιχορήγησης σε φυτικά μέσα παραγωγής είναι αγροτικές εκμεταλλεύσεις που κατέχονται τόσο από φυσικά πρόσωπα κατ’ επάγγελμα αγρότες, όσο και από νομικά πρόσωπα.

Έβδομο. Με το παρόν νομοσχέδιο, νομοθετούμε πλήθος λοιπών διατάξεων οικονομικού και αναπτυξιακού χαρακτήρα. Συγκεκριμένα ενισχύουμε τον δήμο Ελευσίνας ως πολιτιστική πρωτεύουσα της Ευρώπης για το 2023, με την άνευ ανταλλάγματος παραχώρηση στο Δήμο της χρήσης δύο δημόσιων κτιρίων, υποστηρίζοντας έμπρακτα τον πολιτισμό στη χώρα μας. Με τον τρόπο αυτό, ο Δήμος θα έχει τη δυνατότητα στη συγκεκριμένη περιοχή να πραγματοποιήσει πολιτιστικές εκδηλώσεις οι οποίες εντάσσονται στο ευρωπαϊκό πλαίσιο. Αυτή η πρωτοβουλία του Υπουργείου Οικονομικών έχει έμμεσα οφέλη για την εθνική οικονομία, όπως είναι η ενίσχυση του τουρισμού της περιοχής και απόκτηση διεθνούς προβολής της Ελληνικής πόλης, μαζί προφανώς με την τόνωση της ευρωπαϊκής ταυτότητας της.

Στηρίζουμε τις ακριτικές περιοχές των νήσων, Αγαθονησίου, Αρκοιών, Μαράθου, Μεγίστης, Ψερίμου και Σαρίας, επιλύοντας με οριστικό τρόπο ιδιοκτησιακά ζητήματα ακινήτων κατοίκων των ακριτικών αυτών περιοχών. Και αυτή η ενέργεια του Υπουργείου Οικονομικών, αποδεικνύει έμπρακτα τη μέριμνα της κυβέρνησης για τις ακριτικές περιοχές της χώρας μας.

Προχωράμε με ταχύτητα και ασφάλεια όμως, την υλοποίηση του κυβερνητικού πάρκου στο ακίνητο της ΠΥΡΚΑΛ του Δήμου Δάφνης Ελληνικού, με χώρους διοίκησης και ελεύθερους χώρους πρασίνου. Το Υπουργείο Οικονομικών ορίζεται αναθέτουσα αρχή για το έργο, με αρμόδια οργανική μονάδα τη Διεύθυνση Τεχνικών Υπηρεσιών της Γενικής Διεύθυνσης Δημόσιας Περιουσίας και Κοινωφελών Υπηρεσιών, με την απαραίτητη συνεπικούρηση της Διεύθυνσης Προμηθειών, Διαχείρισης Υλικού και Υποδομών. Υπενθυμίζω, ότι το έργο της υλοποίησης του κυβερνητικού πάρκου είναι εμβληματικό για την οικονομία της χώρας και συμβάλλει στη βιώσιμη ανάπτυξή της. Θα απελευθερωθούν πάνω από 100 κτίρια με εκτιμώμενη εξοικονόμηση 1 δισεκατομμύριο ευρώ για το Ελληνικό Δημόσιο, επιτυγχάνοντας ταυτόχρονα αναβάθμιση των παρεχόμενων δημόσιων υπηρεσιών. Μεριμνούμε και δεν ήταν καθόλου εύκολο, για την παραχώρηση κοινωφελών χώρων και χώρων κοινωνικής ανταποδοτικότητας που εμπίπτουν εντός του μητροπολιτικού πόλου Ελληνικού - Αγίου Κοσμά στους όμορους δήμους. Δηλαδή, στους δήμους Αλίμου, Γλυφάδας και Ελληνικού - Αργυρούπολης. Θα ακολουθήσουν μετά το ΦΕΚ αυτό του νομοσχεδίου, όταν θα γίνει νόμος, σχετικές Υπουργικές Αποφάσεις. Η παραχώρηση των εδαφικών αυτών χώρων στους εν λόγω δήμους, γίνεται για την αξιοποίησή τους με κοινωφελείς δραστηριότητες προς όφελος των τοπικών κοινωνιών.

Καταθέτουμε διατάξεις για τη διευκόλυνση της δραστηριότητας της Ευρωπαϊκής Τράπεζας Επενδύσεων ως χρηματοδοτικού πυλώνα της χώρας, με στόχο την περαιτέρω υποστήριξη έργων σε τομείς, όπως είναι η ενέργεια και οι υποδομές με τελικό αποδέκτη του σχετικού οφέλους την εθνική οικονομία.

Εισάγουμε νέες δημοσιονομικές ρυθμίσεις σχετικά με τη διαδικασία εγγραφής πιστώσεων για τα έσοδα από δωρεές σε χρήμα και την ανακατανομή των πιστώσεων του κρατικού προϋπολογισμού, με στόχο την αμεσότερη ανταπόκριση σε απρόβλεπτα και έκτακτα γεγονότα που λαμβάνουν χώρα κατά τη διάρκεια εκτέλεσης του κρατικού προϋπολογισμού, μέσω της επιπλέον παροχής ευελιξίας απ’ τον Υπουργό Οικονομικών.

Τέλος, εισάγουμε ρυθμίσεις για την ετήσια αξιολόγηση του προσωπικού της Ανεξάρτητης Αρχής Δημοσίων Εσόδων, καθώς και για τη σύσταση οργανικής μονάδας στο Υπουργείο Οικονομικών για την ενοποίηση της φορολογικής νομοθεσίας ως εκπλήρωση οροσήμου του Ταμείου Ανάκαμψης και Ανθεκτικότητας, καθώς και για την κινητικότητα του διοικητικού προσωπικού του Νομικού Συμβουλίου του Κράτους.

Κυρίες και κύριοι συνάδελφοι, μετράμε πλέον δυόμισι χρόνια αλλεπάλληλων σφοδρών εξωγενών κρίσεων σε κοινωνικό, οικονομικό και γεωπολιτικό επίπεδο. Μέσα σ’ αυτή την εξαιρετικά ταραχώδη περίοδο, όπως ξεκίνησα την τοποθέτησή μου, η ελληνική οικονομία επιδεικνύει αντοχές και προβάλλει αντιστάσεις, αναπτύσσοντας, παράλληλα, μια ισχυρή δυναμική, στέκεται όρθια, πιο ισχυρή, πιο ανθεκτική, πιο εξωστρεφής.

Με το, υπό συζήτηση, σχέδιο νόμου η κυβέρνηση επιβεβαιώνει, για ακόμα μια φορά, ότι λειτουργεί υπεύθυνα, μεθοδικά, δυναμικά και διορατικά. Αποδεικνύει ότι μπορεί να συνεχίζει να στηρίζει γενναία και αποτελεσματικά τους πολίτες απέναντι στο μεγαλύτερο κύμα ακρίβειας πανευρωπαϊκά των τελευταίων πολλών δεκαετιών. Αποδεικνύει ότι μπορεί να συνεχίζει να υλοποιεί αναπτυξιακές πολιτικές που αυξάνουν τον πλούτο της χώρας, δημιουργώντας ευκαιρίες και δουλειές για όλους. Αποδεικνύει ότι μπορεί να συνεχίζει να ασκεί κοινωνική πολιτική με πρόνοια για τους πιο αδύναμους, ενισχύοντας την κοινωνική συνοχή. Όλα αυτά, διότι η οικονομική πολιτική της κυβέρνησης εκπέμπει συνέπεια, έχει συνέχεια και αποπνέει σταθερότητα. Εκπέμπει ασφάλεια, αυτοπεποίθηση και προοπτική.

Σας ευχαριστώ πολύ κύριε Πρόεδρε, ευχαριστώ πάρα πολύ συνάδελφοι για τη δυνατότητα που μου δώσατε να τοποθετηθώ στην αρχή της συνεδρίασης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε πολύ κι εμείς κύριε Υπουργέ για την τοποθέτησή σας.

Συνεχίζουμε με τους Εισηγητές και τους Ειδικούς Αγορητές. Θα παρακαλέσω τους Εισηγητές να μας δώσουν τους προτεινόμενους εκπροσώπους φορέων. Ήδη μας έχει δώσει ο κ. Παππάς εκ μέρους του ΣΥ.ΡΙΖ.Α. μία κατάσταση με 30 φορείς και η κυρία Μπακαδήμα εκ μέρους του ΜέΡΑ25 άλλους 5 φορείς. Καταλαβαίνετε ότι δεν μπορούμε να προχωρήσουμε με τέτοιον αριθμό φορέων, αφού έχουμε μέχρι στιγμής 35 φορείς μόνο από δύο κόμματα.

Το λόγο έχει ο κ. Κονσόλας.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας)**: Ευχαριστώ πολύ, κύριε Πρόεδρε. Επιτρέψτε μου να σας εκφράσω τα χρόνια πολλά για την ονομαστική σας εορτή και να ευχηθώ στους συναδέλφους καλή δύναμη γι’ αυτή την συνεδρίαση. Εξάλλου, ο κ. Σταϊκούρας ο Υπουργός Οικονομικών προηγήθηκε - και νομίζω είχε ιδιαίτερη χρηστική αξία η τοποθέτησή του - και ενημέρωσε το σώμα στην Επιτροπή.

Ξεκινώντας, είναι πολύ σημαντικό να πω ότι αυτές οι κοσμογονικές αλλαγές που περιέγραψε ο κ. Σταϊκούρας δίνουν την ευκαιρία στην κυβέρνηση να εισηγηθεί ένα πολύ σημαντικό νομοσχέδιο, ένα νομοσχέδιο που έρχεται προς συζήτηση στην Επιτροπή Οικονομικών και θα ήθελα να παρακαλέσω από την αρχή τους συναδέλφους της αντιπολίτευσης, από όποια πτέρυγα κι εάν προέρχονται, να δουν με θετική ματιά αυτή την θεσμική μεταρρύθμιση, γιατί οι νομοθετικές πρωτοβουλίες της κυβέρνησης που κατατίθενται στη Βουλή αυτή την περίοδο συμβάλλουν στην αναπτυξιακή πορεία της χώρας και στην άμβλυνση του αδιεξόδου που βρίσκονται οι συμπολίτες μας εξαιτίας της παθογένειας νομοθετικών ρυθμίσεων από το παρελθόν. Έχει, λοιπόν, αυτό το νομοσχέδιο τον χαρακτήρα ότι μπορούν να βρουν διέξοδο κάποια ζητήματα που, από το παρελθόν, χρήζουν απάντησης και από την κυβέρνηση, για τη διευκόλυνση και την ποιότητα ζωής των πολιτών αλλά, κυρίως όμως, για την αναπτυξιακή πορεία της χώρας. Όσοι, λοιπόν, από τους συναδέλφους θέλουν να διατυπώσουν μια διαφορετική άποψη, είναι καλό να μην έχουν μια μηδενιστική λογική και να διατυπώσουν την αντίθεσή τους στο νομοσχέδιο με επιχειρήματα και με τεκμήρια. Οφείλουμε να δούμε τα πραγματικά δεδομένα που συνδέονται με τη νομοθετική αυτή πρωτοβουλία, όπως περιέγραψε ο κ. Σταϊκούρας και θα περιγράψει και ο κ. Βεσυρόπουλος στην πορεία του χρόνου.

Το νομοσχέδιο αυτό στον πυρήνα του συνδέεται, κυρίες και κύριοι Βουλευτές, με μεγάλες, βαθιές αλλαγές και τομή στον τρόπο διοίκησης των Δημοσίων Επιχειρήσεων Κοινής Ωφελείας. Όσοι αρνούνται την ανάγκη αυτών των αλλαγών, προφανώς αρνούνται να δουν και την ίδια την εξέλιξη της ζωής και των πραγμάτων που εξελίσσονται σε κοινωνικοπολιτικό επίπεδο στη χώρα, πόσω μάλλον σε οικονομικό επίπεδο.

Είναι δεδομένο ότι οι Δημόσιες Επιχειρήσεις Κοινής Ωφελείας δεν μπορούν να λειτουργούν με όρους, πρακτικές και συνθήκες ίδιες με εκείνες της δεκαετίας του 80. Το ίδιο ισχύει και για τις σημαντικές καινοτομίες που έχουν ενταχθεί στο νομοσχέδιο και οι οποίες δεν μπορούν να αντιμετωπίζονται με αρνητισμό.

Αναφέρομαι στη σύσταση της Ανεξάρτητης Αρχής Πιστοληπτικής Αξιολόγησης που θα ανταλλάσσει πληροφορίες και δεδομένα με όλους -επαναλαμβάνω με όλους- τους φορείς αξιολόγησης πιστοληπτικής ικανότητας όπως για παράδειγμα ο Τειρεσίας προκειμένου να έχουν το δημόσιο, αλλά και τα χρηματοπιστωτικά ιδρύματα μια πλήρη εικόνα για το σύνολο των οφειλών ιδιωτών και επιχειρήσεων. Όσοι είμαστε από περιοχές τουριστικές στην περιφέρεια καταλαβαίνουμε πόσο σημαντικό είναι αυτή η ρύθμιση να εφαρμοστεί πλέον για την παραγωγική διαδικασία σε όλη την επικράτεια όχι μόνο επιχειρήσεων, αλλά ιδιωτών ακόμα και εργαζομένων. Θα αναφερθώ αναλυτικά στα οφέλη που προκύπτουν για τους πολίτες, το δημόσιο αλλά και το χρηματοπιστωτικό τομέα από τη σύσταση αυτού του δημόσιου φορέα που θα λειτουργεί ως Ανεξάρτητη Αρχή στην πορεία της εφαρμογής του νομοσχεδίου.

Το ίδιο ισχύει και για τη σύσταση του κεντρικού μητρώου πιστώσεων. Μια βέλτιστη διεθνή πρακτική, που ισχύει σε πολλές χώρες της Ευρώπης, αλλά και σε όλο τον κόσμο και συνδέεται με την ορθολογική διαχείριση του ιδιωτικού χρέους, την αποφυγή υπερχρέωσης και υπερδανεισμού, αλλά και τη διευκόλυνση της χρηματοδότησης της πραγματικής οικονομίας. Μια πολύ σημαντική ρύθμιση που θα ανασάνει και τους δραστηριοποιούμενους σε όποια παραγωγική διαδικασία σε όλη την επικράτεια, αλλά θα δώσει και διέξοδο για μια αναπτυξιακή πορεία των επαγγελματιών και των επιχειρήσεων. Επεσήμανα πριν ότι οι Δημόσιες Επιχειρήσεις Κοινής Ωφελείας, αλλά και οι ανώνυμες Εταιρείες του Δημοσίου και οι θυγατρικές της Ελληνικής Εταιρείας Συμμετοχών και Περιουσίας που η Κυβέρνηση -η προηγούμενη Κυβέρνηση ΣΥΡΙΖΑ-ΑΝΕΛ- ψήφισε τη σύστασή της δεν μπορούν να λειτουργούν με τους όρους και τις προϋποθέσεις προηγούμενων δεκαετιών. Το έχει ήδη αποτυπώσει η ίδια η πραγματική οικονομία.

Το νομοσχέδιο που έρχεται σήμερα προς ψήφιση εκσυγχρονίζει το θεσμικό πλαίσιο για την οργάνωση και τη λειτουργία των Ανωνύμων Εταιρειών του Δημοσίου και το καθιστά περισσότερο ευέλικτο, το προσαρμόζει στις αρχές της εταιρικής διακυβέρνησης, αλλά και τις κατευθυντήριες προτάσεις και οδηγίες που έχουν δοθεί από τον Οργανισμό οικονομικής Συνεργασίας και Ανάπτυξης. Να υπενθυμίσω δε, στους συναδέλφους, ότι οι διατάξεις που διέπουν την οργάνωση και λειτουργία των Ανωνύμων Εταιρειών του Δημοσίου και των ΔΕΚΟ έχουν να τροποποιηθούν ουσιαστικά από το 2005. Το ξέρετε εξάλλου και εσείς κύριοι Υπουργοί και εσείς κύριε Υπουργέ της αντιπολίτευσης και νομίζω ότι δεν διαφωνείτε σε αυτό. Νομίζω ότι πρέπει να βρούμε μια κοινή συνισταμένη σύμπλευσης για να μπορέσουμε να προχωρήσουμε μπροστά τη χώρα. Ο στόχος είναι να διασφαλιστούν, αλλά και να διευρυνθούν τα όρια του δημοσίου οφέλους, να δοθεί η δυνατότητα στις Δημόσιες Επιχειρήσεις Κοινής Ωφελείας, αλλά και στις Ανώνυμες Εταιρείες του Δημοσίου να προσαρμοστούν στις σύγχρονες συνθήκες και ανάγκες της αγοράς. Κάποιες από αυτές να έχουν, δηλαδή, τη δυνατότητα να ασκούν κοινωνική πολιτική, αλλά ταυτόχρονα να μεγιστοποιούν και την αξία τους ως εταιρείες.

Επέρχονται σημαντικές αλλαγές -και επιτρέψτε μου όσο μπορώ κωδικοποιημένα- και σε αυτή την κατεύθυνση κ. Πρόεδρε σας παρακαλούμε να μας δώσετε το χρόνο που απαιτείται, γιατί η ανάπτυξη της συζήτησης έρχεται μέσα από την κατάθεση επιχειρημάτων για ένα νομοσχέδιο 650 και πλέον σελίδων. Καταλαβαίνετε, λοιπόν ότι ο χρόνος είναι πολύ λίγος όσος και αν δοθεί από το προεδρείο, αλλά επιτρέψτε μου πολύ τηλεγραφικά να αναφερθώ σε σημαντικές αλλαγές όπως είναι αυτές με τις οποίες καθιερώνονται ελάχιστα τυπικά προσόντα και για τον Πρόεδρο και τα άλλα μέλη των Διοικητικών Συμβουλίων αυτών των εταιρειών. Στα ελάχιστα τυπικά προσόντα περιλαμβάνονται πτυχίο Ιδρύματος Ανώτατης Εκπαίδευσης Πανεπιστημιακού ή Τεχνολογικού Τομέα και πενταετής, τουλάχιστον, προϋπηρεσία. Κάτι που ευθυγραμμίζει τις ανάγκες αυτών των εταιρειών του δημοσίου με εκείνες των ιδιωτών και της ίδιας της αγοράς. Να υπενθυμίσω ότι μέχρι σήμερα δεν υπήρχε καμία σχετική πρόβλεψη για τα ελάχιστα προσόντα των μελών του Διοικητικού Συμβουλίου.

Η δεύτερη ρύθμιση είναι η επιλογή του Προέδρου, Αντιπροέδρου και Διευθύνοντος ή Εντεταλμένου Συμβούλου των Ανωνύμων Εταιρειών που γίνεται σύμφωνα με τη διαδικασία που προβλέπει νόμος για την επιλογή διοικήσεων στο Δημόσιο Τομέα -για το δημόσιο μιλάμε εξάλλου- κατόπιν πρόσκλησης εκδήλωσης ενδιαφέροντος από το Ανώτατο Συμβούλιο Επιλογής Προσωπικού.

Ενισχύθηκαν, επίσης, οι διατάξεις για το ασυμβίβαστο των μελών του διοικητικού συμβουλίου και του κανονισμού λειτουργίας του και αλλάζει το πλαίσιο των αμοιβών. Θεσπίζεται ότι κάθε επιχείρηση ή εταιρεία, μετά από σύμφωνη γνώμη του Υπουργείου Οικονομικών και του Υπουργού, ο οποίος είναι αρμόδιος για την εποπτεία της επιχείρησης αυτής, θα καταθέτει τη δήλωση αποστολής που περιγράφει στις δραστηριότητες και την πορεία του για την εταιρεία αυτή, επιδιώκοντας έτσι την προοπτική στο μέλλον και τη δέσμευσή της στην υλοποίηση της δημόσιας πολιτικής. Μια πολύ σημαντική παράμετρος που έλειπε μέχρι σήμερα από το θεσμικό πλαίσιο της χώρας για τη λειτουργία των εταιρειών αυτών.

Προβλέπεται, πρόσθετα, ότι οι εταιρείες θα καταρτίζουν επιχειρησιακά και στρατηγικά σχέδια, προσαρμοσμένα στη δήλωση αποστολής. Για πρώτη φορά ανάμεσα στο Δημόσιο και την εταιρεία ή επιχείρηση, θα συνάπτεται δήλωση ειδικών υποχρεώσεων. Η δήλωση αυτή θα έχει τριετή διάρκεια, στην οποία καθορίζονται οι υποχρεώσεις της εταιρείας απέναντι στο Κράτος, καθώς και οι στόχοι που δεσμεύεται η εταιρεία να επιτύχει στο πλαίσιο του επιχειρησιακού της σχεδίου και του ετήσιου προϋπολογισμού της. Στην ίδια κατεύθυνση κινείται η σύναψη σύμβασης παροχής δημόσιας υπηρεσίας με το Ελληνικό Δημόσιο, εφόσον οι εταιρείες υποχρεούνται να παρέχουν αγαθά ή υπηρεσίες στο Δημόσιο ή αναλαμβάνουν υποχρεώσεις δημοσίου συμφέροντος.

Στήνεται, επιπρόσθετα, μια διαδικασία, επίσης, όπου στο πλαίσιο της σύστασης του ψηφιακού μητρώου συμμετοχών του δημοσίου, δίνεται μια άλλη προοπτική στο Δημόσιο, στο οποίο θα ενταχθούν όλες οι εταιρείες, στο μητρώο αυτό στις οποίες το Δημόσιο είναι μέτοχος. Ουσιαστικά, για πρώτη φορά θα υπάρχει μια πλήρης και αξιόπιστη εικόνα των συμμετοχών του Δημοσίου σε ανώνυμες εταιρείες, κάτι το οποίο δεν υπήρχε μέχρι σήμερα, αυτή η ψηφιακή διάσταση, προκειμένου να υπήρχε ενημέρωση όχι μόνο σε αυτούς που έχουν έννομο συμφέρον, αλλά και στους ίδιους τους πολίτες.

 Καθορίζεται, επίσης, ότι τα δικαιώματα του Ελληνικού Δημοσίου ως μετόχου θα ασκούνται μόνο από τον Υπουργό Οικονομικών, προκειμένου να μην υπάρχει η σύγκρουση συμφερόντων μεταξύ του μετόχου και του Υπουργού που εποπτεύει και ρυθμίζει την αγορά. Το παραπάνω διαχωρίζει τον ρόλο του Υπουργείου Οικονομικών και του εποπτεύοντος Υπουργό μιας επιχείρησης του Δημοσίου.

Σε ό,τι αφορά τις προσλήψεις ειδικά για τον ΟΑΣΑ και τις θυγατρικές ΣΤΑΣΥ και ΟΣΥ, παρέχεται ευελιξία, αφού κάθε εταιρεία προσδιορίζει τις ανάγκες της και θα διενεργηθεί διαγωνισμός για την πρόσληψη. Ευελιξία, όμως, δεν σημαίνει ότι δεν υπάρχουν έλεγχοι και μηχανισμοί αξιολόγησης των καταθέσεων των σχετικών αιτήσεων, αφού το ΑΣΕΠ θα διενεργεί έλεγχο νομιμότητας στη διαδικασία και επικυρώνοντας, τέλος, τους τελικούς πίνακες των επιτυχόντων.

Στο νέο αυτό θεσμικό πλαίσιο ενισχύεται η διαφάνεια και η λογοδοσία. Θέτει συγκεκριμένους στόχους για τις εταιρείες και τις επιχειρήσεις του Δημοσίου, οι οποίοι είναι δεσμευτικοί στη λειτουργία τους και στην προοπτική ανάπτυξής τους. Ουσιαστικά, για πρώτη φορά σε αυτές τις εταιρείες και επιχειρήσεις του Δημοσίου θα εφαρμοστούν οι αρχές και οι βέλτιστες πρακτικές της εταιρικής διακυβέρνησης.

Στην κατεύθυνση της διαφάνειας κινείται, άλλωστε, και η διάταξη για τη μονάδα εσωτερικού ελέγχου, που θα αποτελεί ανεξάρτητη οργανωτική μονάδα εντός της εταιρείας ή της επιχείρησης, με σκοπό την παρακολούθηση και βελτίωση των λειτουργιών και των πολιτικών της εταιρείας αναφορικά με το σύστημα εσωτερικού ελέγχου, κάτι πολύ σημαντικό για τους εργαζόμενους, τα διευθυντικά στελέχη αλλά και το διοικητικό συμβούλιο των εταιρειών.

Η δεύτερη σημαντική καινοτομία του νομοσχεδίου είναι η σύσταση της Ανεξάρτητης Αρχής Πιστοληπτικής Αξιολόγησης. Η Ανεξάρτητη Αρχή θα αποτελεί δημόσιο φορέα και θα έχει ως αντικείμενο τη συγκέντρωση στοιχείων και δεδομένων για την αξιολόγηση της πιστοληπτικής ικανότητας φυσικών και νομικών προσώπων. Σε πρακτικό επίπεδο τι σημαίνει αυτό θα μπορούσε να ρωτήσει κάποιος που μας παρακολουθεί από την τηλεόραση ή κάποιος από τους συναδέλφους βουλευτές; Σημαίνει, κυρίες και κύριοι βουλευτές, ότι κάθε πολίτης ή επιχείρηση, θα μπορούν να χρησιμοποιήσουν το πιστοποιητικό πιστοληπτικής ικανότητας που θα εκδίδεται από την Ανεξάρτητη Αρχή, προκειμένου να διεκδικήσουν χρηματοδότηση, ρύθμιση οφειλών ή να διαπραγματευτούν ένα δάνειο.

Δεύτερον, τι σημαίνει η σύσταση αυτής της Ανεξάρτητης Αρχής; Σημαίνει ότι οι τράπεζες θα έχουν τη δυνατότητα να γνωρίζουν την πιστοληπτική ικανότητα κάθε φυσικού νομικού προσώπου, για να αποφεύγονται περιπτώσεις υπερχρέωσης και υπερδανεισμού. Όλοι γνωρίζουμε αυτή την περίοδο πόσο σημαντική είναι αυτή η παράμετρος.

Τρίτη παράμετρος σε σχέση με την σύσταση της Ανεξάρτητης Αρχής, είναι η παράμετρος που δίνει μια άλλη διάσταση στη θεσμοθέτηση αυτού του νομοσχεδίου, που έχει σχέση με την χρηματοπιστωτική δυνατότητα κάποιων από τους φορείς και τους πολίτες, να δανείζονται από τις τράπεζες όταν δεν υπάρχει πλέον καμία δικαιολογία, εφόσον επιβεβαιωθεί η πιστοποίηση ότι αυτοί διαθέτουν πιστοληπτική ικανότητα. Καταλαβαίνουμε όλοι ότι στο πλαίσιο αυτής της Ανεξάρτητης Αρχής Πιστοληπτικής Αξιολόγησης, η αξιολόγηση έναντι του δημοσίου, της πιστοληπτικής ικανότητας των προσώπων, γίνεται πλέον με αυτοματοποιημένη διαδικασία μέσω ενός ολοκληρωμένου πληροφοριακού συστήματος, που βασίζεται στα πραγματικά δεδομένα της οικονομικής συμπεριφοράς των προσώπων προς τις οφειλές του δημοσίου τομέα, κάτι το οποίο πλέον δίνει μια ανάσα και εγρήγορση στις διαδικασίες που μέχρι τώρα δεν υπήρχε διέξοδος.

Υπάρχει πλήρης εμπιστευτικότητα-και πρέπει να τονιστεί από αυτό το βήμα-στην επεξεργασία των σχετικών στοιχείων, αφού η επεξεργασία των δεδομένων οικονομικής συμπεριφοράς και των πιστοληπτικών βαθμολογήσεων είναι απόρρητη. Διεξάγεται μόνο από την Ανεξάρτητη Αρχή Πιστοληπτικής Αξιολόγησης, ενώ η πρόσβαση άλλων φορέων στα δεδομένα του συστήματος απαγορεύεται.

Τρίτη καινοτομία του νομοσχεδίου, είναι η δημιουργία του Κεντρικού Μητρώου Πιστώσεων, μια βέλτιστη διεθνής πρακτική που έχει υιοθετηθεί από πολλές ευρωπαϊκές χώρες. Πρόκειται για μια σημαντική μεταρρύθμιση, στην κατεύθυνση της ορθολογικής αντιμετώπισης του προβλήματος του ιδιωτικού χρέους αλλά και τη διασφάλιση της σταθερότητας του τραπεζικού συστήματος. Το Κεντρικό Μητρώο Πιστώσεων, θα είναι ολοκληρωμένο πληροφοριακό σύστημα την ευθύνη του οποίου θα έχει η Τράπεζα της Ελλάδος και το οποίο θα περιλαμβάνει δεδομένα που προέρχονται από τους πιστωτές, όπως πιστωτικές πληροφορίες και πληροφορίες σχετικές με το βαθμό πιστωτικού κινδύνου δανειοληπτών και οφειλών από οφειλέτες. Στο πλαίσιο αυτό, θα επεξεργάζονται και θα εξετάζονται δεδομένα οικονομικής συμπεριφοράς, που θα συλλέγει και θα επεξεργάζεται η Τράπεζα της Ελλάδος στο Κεντρικό Μητρώο Πιστώσεων.

Τα δεδομένα αυτά που αφορούν φυσικά ή νομικά πρόσωπα, θα είναι αυτά τα οποία έχουν υποβάλει αίτηση σύναψης δανείου ή πίστωσης και δεύτερον έχουν συνάψει σύμβαση πίστωσης για την παροχή πίστωσης ή είναι εγγυητές σε μια δανειακή σύμβαση. Επίσης, τα δεδομένα που θα συλλέγονται από το μητρώο είναι, πρώτον, τα στοιχεία εξατομίκευσης της οφειλής όπως ο αριθμός της σύμβασης. Δεύτερον, η φύση της οφειλής. Τρίτον, οι βασικοί όροι της οφειλής όπως το αρχικό και το τρέχον, οι προσαυξήσεις και τα πρόστιμα, η διάρκεια αποπληρωμής, το επιτόκιο και οι τυχόν μεταβολές τους.

Τέταρτον, οι εμπράγματες εξασφαλίσεις της οφειλής. Πέμπτον, οι πληρωμές που πραγματοποιήθηκαν ο χρόνος τους αλλά και το τρέχον ύψος της οφειλής. Έκτο, ενδεχόμενες ρυθμίσεις στις οφειλές. Έβδομο, οι μεταβολές που έρχονται στα πρόσωπα της οφειλής λόγω καθολικής ή ειδικής διαδοχής. Όγδοο, οι πληροφορίες για την πορεία δικαστικών διενέξεων μεταξύ οφειλέτη και πιστώσεων για ενδεχόμενα μέτρα διοικητικής ή αναγκαστικής εκτέλεσης, καθώς και για την ενδεχόμενη άσκηση ποινικής δίωξης ή μιας ποινικής καταδίκης λόγω μη καταβολής των οφειλών. Και τέλος, η κήρυξη του οφειλέτη ως συγγνωστού ή απαλλαγή του από τα χρέη.

Υπενθυμίζω κύριε Πρόεδρε και κυρίες και κύριοι συνάδελφοι, ότι το άρθρο 168 του Πτωχευτικού Κώδικα προβλέπει ως προϋπόθεση για την πτωχευτική απαλλαγή, την κήρυξη του οφειλέτη ως συγγνωστού κάτι που σημαίνει αφενός ότι ο συγκεκριμένος οφειλέτης δεν πρέπει να έχει καταδικαστεί ή να διώκεται αφού η πτώχευση του οφείλεται στην οικονομική κρίση ή σε εμπορικές επιλογές χωρίς δόλο. Ουσιαστικά, το Κεντρικό Μητρώο δηλαδή Πιστώσεων που συζητήσαμε λίγο πριν, θα αποτελεί ένα νέο και αξιόπιστο Ταμείο Τειρεσία, ενώ θα λειτουργήσει ενισχυτικά απέναντι στο πρόγραμμα Ηρακλής.

Οφείλω να επισημάνω ότι, θεσμοί όπως το Κεντρικό Μητρώο Πιστώσεων, λειτουργούν εδώ και πολλά χρόνια σε ευρωπαϊκές χώρες αλλά και σε χώρες της δύσης. Στο τελευταίο μέρος του νομοσχεδίου, κατατίθεται συμπληρωματικός κρατικός προϋπολογισμός με αύξηση των πιστώσεων κατά 2,5 δισεκατομμύρια ευρώ στον τακτικό προϋπολογισμό αλλά και 400 εκατομμύρια ευρώ στο πρόγραμμα δημοσίων επενδύσεων, προκειμένου να υπάρξει πρόσθετη στήριξη νοικοκυριών και επιχειρήσεων για την αντιμετώπιση της κρίσης.

Εξάλλου, ο κύριος Πρωθυπουργός ανακοίνωσε δέσμη μέτρων στην Διεθνή Έκθεση Θεσσαλονίκης προς αυτή την κατεύθυνση. Επίσης, στο τελευταίο αυτό μέρος του νομοσχεδίου, υπάρχουν διατάξεις αρμοδιότητας του Υπουργείου Οικονομικών στις οποίες θα αναφερθεί και ο Υφυπουργός ο κ. Βεσυρόπουλος, έχει αναφερθεί ήδη ο Υπουργός Οικονομικών. Επισημαίνω στο πλαίσιο αυτής της αναφοράς του κυρίου Υπουργού Οικονομικών την καταβολή ακόμα 25 εκατομμυρίων ευρώ από το εγγυητικό κεφάλαιο ζωής στους πρώην ασφαλισμένους της Ασπίς Πρόνοιας, αλλά κυρίως, κάτι που ενδιαφέρει και εμένα και τον κύριο Υψηλάντη, την οριστική λύση που δίνετε στο ζήτημα των διεκδικούμενων εκ μέρους του δημοσίου ακινήτων, κατοίκων των ακριτικών νησιών περιοχών Αγαθονησίου, Αρκιών, Μαράθου, Μεγίστης, Ψερίμου και Σαρίας, μια αίτηση, απαίτηση και ανάγκη των νησιωτών χρόνια τώρα που δίνεται διέξοδος σε αυτή την πολύ σημαντική παράμετρο για να προχωρήσουν μπροστά οι οικογενειακές τους, οι κοινωνικές τους και οικονομικές τους ανάγκες, αλλά και μια σειρά σημαντικών φορολογικών ρυθμίσεων τόσο για τη στήριξη πολιτών και επιχειρήσεων όσο και για τον περιορισμό της φοροδιαφυγής.

Κύριε Πρόεδρε, κυρίες και κύριοι συνάδελφοι, στο πλαίσιο αυτής της τοποθέτησής μου προσπάθησα σε πολύ σύντομο χρόνο να αναφερθώ στις συνολικές ρυθμίσεις, στους πέντε βασικούς πυλώνες του νομοσχεδίου που δίνουν μια δυνατότητα διεξόδου πολιτών, επαγγελματιών, επιχειρήσεων, αλλά και κυρίως του ίδιου του δημοσίου που ήταν εγκλωβισμένο στο ίδιο το δημόσιο και με υπευθυνότητα εκφράζεται, όχι με τη στείρα άρνηση, αλλά και με την κατάθεση επί θεματικών προτάσεων. Αυτή είναι η απαίτηση που έχει η κυβέρνηση από το σύνολο των παρατάξεων, προκειμένου να προχωρήσουμε τις μεταρρυθμίσεις που αποτελούσαν στο παρελθόν φοβικά, κάποιοι από την κυβέρνηση, αλλά και από τη γραφειοκρατική μηχανή του κράτους. Η χώρα μας πλέον να κοιτάζει μπροστά. Πρέπει να προχωρήσουμε γρήγορα και νομίζω ότι αυτό το νομοσχέδιο μας δείχνει διέξοδο ενότητας και συζήτησης για το δημιουργικό σκέλος του νομοσχεδίου. Σας καλώ να υπερψηφίσετε το νομοσχέδιο, με όποιες αντιρρήσεις και να καταθέσουμε σε αυτές τις Επιτροπές και στη συζήτηση που ακολουθεί, τις όποιες ενστάσεις έχετε. Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** Για την παρουσία του, αλλά φοβάμαι ότι και η παρουσία του Υπουργού, όπως η παρουσία του κυρίου Μητσοτάκη στη Διεθνή Έκθεση Θεσσαλονίκης, ήταν γεμάτη από εκκωφαντικές σιωπές. Μας είπε ξανά ο κ. Σταϊκούρας όπως ανακοίνωσε και στην εξειδίκευση των μέτρων που έκανε προχθές ότι 10 δισεκατομμύρια των Ελλήνων φορολογουμένων πάνε για να ταΐσουν το τέρας της αισχροκέρδειας. Δέκα δισεκατομμύρια. Ξέρετε αυτή σας η πρακτική επανατοποθετεί την όλη συζήτηση η οποία διεξάγεται δημοσίως και κυρίως τα ερωτήματα που απευθύνετε στην αντιπολίτευση συνήθως στο πού θα βρείτε τα λεφτά. Δέκα δισεκατομμύρια θα μπορούσε κανείς με την τρέχουσα κεφαλαιοποίηση της ΔΕΗ να την αγοράσει 5 και κάτι φορές. Πώς έκανε η Γερμανία με την Uniper, κύριε Βεσυρόπουλε και την κρατικοποίησε; Πώς πήρε ο Μακρόν πίσω το σύνολο των μετοχών της γαλλικής ΔΕΗ; Δεν είναι, προφανώς, στους ορίζοντές σας τέτοιες λύσεις και λυπάμαι πάρα πολύ που ακούω τέτοια αυτοπεποίθηση στους λόγους σας περί εταιρικής διακυβέρνησης, διότι φαντάζομαι τη διοίκηση της ΔΕΗ θα την θεωρείτε πρότυπο εταιρικής διακυβέρνησης. Τα παχυλά μπόνους, τις αδιαφανείς συμβάσεις και το γεγονός ότι έχει γίνει γκεσέμι της αισχροκέρδειας και της ακρίβειας η ΔΕΗ. Πρωτοπόρα, αντί να παίζει ακριβώς τον αντίθετο ρόλο.

Κύριε Βεσυρόπουλε, θα ήθελα στο τέλος μια διευκρίνιση, για τον πρόσθετο προϋπολογισμό, εάν οι επιδοτήσεις αυτές αφορούν και ποιο διάστημα. Θα θέλαμε να το ξέρουμε για να καταλάβουμε ποιες είναι οι προοπτικές στήριξης, όπως λέτε εσείς, και επιδότησης της αισχροκέρδειας, όπως λέμε εμείς.

Στον πρόσθετο προϋπολογισμό υπάρχει βεβαίως και το μέρισμα. Πολύ μελάνι έχει χυθεί γύρω από αυτό και το διαφημίζετε κι αυτό με έπαρση, η οποία είναι αναντίστοιχη των γεγονότων. Στα τρία χρόνια της δικής μας διακυβέρνησης ήταν 2,2 δισ. τα μερίσματα και εσείς μετά βίας φτάνετε τα 600 - 700 εκατομμύρια και έχετε κόψει και τη 13η σύνταξη, που ήταν ψίχουλα βεβαίως, όταν εμείς την δίναμε. Άλλη εκκωφαντική σιωπή.

Υπήρχε υπόσχεση για αύξηση στον κατώτατο μισθό σε επίπεδο διπλάσιο του ρυθμού ανάπτυξης. Που πήγε αυτή. Θα κάνετε την αύξηση του μισθού το Μάιο, το καταλάβαμε. Την πάτε ενδεχομένως μετά την εκλογική αναμέτρηση, όπως έχετε μεταθέσει και τον ορίζοντα ολοκλήρωσης πολλών μεγάλων έργων υποδομής. Η υπόσχεση σας για αύξηση του κατώτατου μισθού στο διπλάσιο ρυθμό της ανάπτυξης ισχύει ή την ανακαλείτε;

Καταλάβατε, ότι δεν έχει ακουστεί στην παρουσία του κ. Μητσοτάκη στη ΔΕΘ και ούτε βέβαια τώρα με τον κ. Σταϊκούρα - ελπίζω εσείς να είστε πιο αναλυτικός - το ζήτημα του ταμείου ανάκαμψης; Πώς γίνεται; Τέτοια εκκωφαντική απουσία, μία ολόκληρη ομιλία, μία συνέντευξη τύπου και δεν ακούστηκε μια κουβέντα; Γιατί; Ποια είναι η κατάσταση του ταμείου ανάκαμψης αυτή τη στιγμή; Οι επιχειρήσεις, οι οποίες ούτως η άλλως έχουν πρόσβαση στον τραπεζικό δανεισμό, πηγαίνουν και κάνουν αναχρηματοδότηση με φθηνότερα επιτόκια. Επαρκές; Δεν είναι επαρκές, για την εθνική οικονομία, διότι εδώ ακούμε πράγματα και θαύματα για τις επιχειρήσεις και τις τράπεζες και μάλιστα, ότι η πρωτοβουλία που παίρνετε θα διευκολύνει. Θα τα δούμε όμως παρακάτω. Τι κάνετε τώρα με τις ΔΕΚΟ; Κάνετε αυτό που κάνετε πάντα, επιτελική διακυβέρνηση στις ΔΕΚΟ. Φεύγει η αρμοδιότητα πρακτικά από την πολιτική ηγεσία, η οποία με έκπληξη διαπιστώνουμε ότι της κρατάτε το προνόμιο να ενημερώνεται κιόλας για τα σχέδια των διοικήσεων. Πάλι καλά λέω εγώ και μάλιστα δεν ενημερώνεται ο Υπουργός, η πολιτική ηγεσία. Ενημερώνεται η αρμόδια διεύθυνση. Τι πάτε να κάνετε; Πάτε να χτίσετε θύλακες συνέχισης αυτής της άθλιας πολιτικής; Θα σας πω ένα παράδειγμα. Με τη δική σας πρακτική, εάν η διοίκηση του ΟΑΣΑ - όπως έκανε πριν ενάμιση περίπου χρόνο - έκανε μία παραγγελία ιατρικών γαντιών για λόγους ασφαλείας απέναντι στον κορονοϊό, 250.000 ευρώ από ένα επιπλάδικο στις Σέρρες, θα μπορούσε το υπουργείο μετά το πέρασμα αυτής της διάταξης, να εγκαλέσει αυτή τη διοίκηση; Πολύ φοβάμαι, πως όχι. Άρα, μειώνετε το ρόλο της πολιτικής ηγεσίας. Είναι προφανές, ποια είναι η σκοπιμότητα σας γύρω από αυτή την πρόβλεψη. Βεβαίως, μας έκανε εντύπωση και κάτι άλλο. Υπάρχει παρέκκλιση από τον ν.4412. Κοιτάμε την αιτιολογική έκθεση, καμιά αιτιολόγηση, απλώς παρέκκλιση από τον ν.4412. Δεν είναι μαζί μας ο κ. Σταϊκούρας. Κύριε Βεσυρόπουλε, ένα απλό ερώτημα. Ποιο είναι το ύψος μιας απευθείας ανάθεσης, που μπορεί να κάνει μετά την ψήφιση του νομοσχεδίου, μετά την παρέκκλιση αυτή, μία ΔΕΚΟ; Μέχρι ποιο ύψος μπορεί να γίνει απευθείας ανάθεση; Θα θέλαμε πάρα πολύ να το ακούσουμε, για να καταλάβει και ο κόσμος ότι εδώ πέρα έχουμε πράγματα τα οποία ειλικρινώς μας κάνουν πάρα πολύ καχύποπτους.

Παράδειγμα δεύτερο. Εμείς έχουμε μία πρόταση να πάει η μηνιαία κάρτα στις αστικές μεταφορές στα 10 ευρώ. Εάν έχει ένα επιχειρησιακό σχέδιο κατατεθεί από την ΔΕΚΟ που δεν περνάει ένα τέτοιο μέτρο, θα μπορεί να «γράφει» την πολιτική ηγεσία στα παλαιότερα των υποδημάτων της η διοίκηση; Πως το σκέφτεστε ακριβώς να λειτουργεί; Νομοθετείτε δείκτες, χρηματοοικονομική απόδοση, κερδοφορία, ρευστότητα. Πώς εφαρμόζεται αυτή η πρόνοια ας πούμε στην ΕΥΔΑΠ; Στην ΕΥΔΑΠ έχουμε μία απόφαση του Συμβουλίου της Επικρατείας απέναντι στην οποία κωφεύετε. Κάνετε ότι δεν την βλέπετε, φέρνετε άσχετες ρυθμίσεις. Η απόφαση του Συμβουλίου της Επικρατείας λέει ότι η ΕΥΔΑΠ πρέπει να φύγει από το Υπερταμείο. Δεν την έχετε βγάλει και δράττομαι της ευκαιρίας της συνεδρίασής μας να πω ότι όποιοι βάλουν χέρι στα αποθεματικά υπό το φως μάλιστα της απόφασης του Συμβουλίου της Επικρατείας, θα έχουν ποινικές ευθύνες. Και μιλάω για τη διοίκηση της ΕΥΔΑΠ και δεν ξέρω τι θα γίνει με την πολιτική ηγεσία. Αφήσαμε στην ΕΥΔΑΠ 400 εκατομμύρια ταμείο. Το έχετε πάει στα μισά και ακούμε φήμες ότι είστε έτοιμοι να κάνετε μείωση κεφαλαίου. Ενημερώστε τους κυρίους της ΕΥΔΑΠ ότι παρατηρούμε πάρα πολύ στενά την πρακτική τους. Διότι μάθαμε κιόλας ότι η ΕΥΔΑΠ θέλει να παραγγείλει και το δικό της Predator. Νομίζω ότι θα έπρεπε να είναι πολύ προσεκτική, διότι έχει σπάσει το απόστημα πλέον και «ουδέν κρυπτόν υπό τον ήλιον».

Προσωπικό. ΑΣΕΠ τέλος και για τις προσλήψεις του καινούργιου προσωπικού οι οποίες θα γίνονται έξω από τις συλλογικές συμβάσεις και βεβαίως καθόλου διαφανή και αντικειμενικά κριτήρια για την πλήρωση των θέσεων των διευθυντών και των γενικών διευθυντών για τις οποίες προτεραιότητα θα έχουν οι υποψήφιοι εκτός των εταιρειών. Πώς να μην είμαστε καχύποπτοι; Εταιρική διακυβέρνηση; Μιλάτε σοβαρά;

Για τα θέματα συμβάσεων και προμηθειών. Σας τα είπα. Περιμένουμε μία απάντηση και μια αιτιολόγηση. Δεν ξέρω αν θέλετε να καλύψετε το κενό που αφήνει η Εισηγητική Έκθεση και δεν εξηγεί γιατί γίνεται παρέκκλιση από τον 4412. Και βεβαίως - αυτό δεν έπρεπε να προκαλεί έκπληξη - δεν θεωρείται αναγκαία η συναίνεση της Ενιαίας Αρχής Δημοσίων Συμβάσεων. Δεν προκαλεί έκπληξη βεβαίως, διότι έχετε μια στρεβλή εντύπωση περί κινήτρων, ότι για τις αμοιβές επιφυλάσσεται μάλλον περιποίηση του τύπου που έχετε επιφυλάξει στα «παιδιά σας» στη ΔΕΗ, στα golden boys, τα οποία είναι πολύ πετυχημένα επειδή είναι πρωταθλητές στην ακρίβεια και στις αμοιβές.

Θέματα εσωτερικού ελέγχου. Διάρκεια θητείας εσωτερικού ελεγκτή 6 χρόνια. Γιατί τόσο μεγάλη; Δεν καταλαβαίνετε ότι αυτό μάλλον θα κάμπτει τις δυνατότητές να είναι ένα διοικητικό αντίβαρο ο εσωτερικός έλεγχος;

Ανεξάρτητη Αρχή Πιστοληπτικής Αξιολόγησης. Τι γίνεται εδώ πέρα; Διευκολύνετε τον τραπεζικό τομέα να έχει την πληροφόρηση για τα χρέη προς το δημόσιο και τα ασφαλιστικά ταμεία. Έτσι δεν είναι; Και μάλιστα αυτό θα διευκολύνει. Κύριε Βεσυρόπουλε, αλήθεια έχετε καταλήξει στο οικονομικό επιτελείο ότι ο τραπεζικός τομέας έχει έλλειμμα πληροφόρησης; Ότι έχει ασύμμετρη πληροφόρηση και δεν δανειοδοτεί; Δεν μπορεί να έχει, διότι έχει αποφανθεί για το 96% των ελληνικών επιχειρήσεων, όπως είπε ο ίδιος ο κύριος Στουρνάρας. Γιατί δεν δανειοδοτούνται οι ελληνικές επιχειρήσεις; Επειδή δεν υπάρχει επαρκής πληροφόρηση; Κοροϊδευόμαστε; Οι ελληνικές επιχειρήσεις δεν θεωρούνται φερέγγυες, διότι έχουν συσσωρεύσει χρέη από τη χρόνια κρίση. Δεν νομίζω ότι σας λέω κάτι καινούργιο. Δεν σας έκανε εντύπωση ότι οι τράπεζες πήραν 50 δις για στοχευμένα προγράμματα δανειοδότησης μικρομεσαίων επιχειρήσεων και δεν δανείσανε καθόλου; Γιατί συνέβη αυτό; Επειδή υπήρχε ασύμμετρη πληροφόρηση. Δηλαδή, αυτή τη στιγμή μπορούν να περάσουν την πόρτα της τράπεζας το 4% των ελληνικών επιχειρήσεων. Τώρα να το κάνουμε 2%.

Ο κ. Κόνσολας -με συγχωρείτε- κύριε συνάδελφε, μόνο που δεν μας είπατε ότι είναι πολλές οι επιχειρήσεις, οι οποίες παίρνουν παραπάνω δάνεια από όσα αξίζουν. Δεν ξέρω, αλλά έχετε αυτή την εικόνα από την περιφέρειά σας; Ειλικρινώς, δεν νομίζω ότι είναι αυτή η εικόνα. Εκτός αν η περιφέρειά σας αποτελεί μία εξαίρεση στην ελληνική επικράτεια.

Η εικόνα είναι εικόνα επιχειρήσεων, οι οποίες δεν έχουν πρόσβαση σε κανένα χρηματοδοτικό εργαλείο. Διότι, η δική σας πολιτική επιφυλάσσει την τελική απόφαση στα χέρια των τραπεζών. Και αυτό φαίνεται ότι δεν το αναγνωρίζετε ως πρόβλημα. Άρα, νομίζω ότι, εδώ, θα πρέπει να το ξαναδείτε. Και, βεβαίως, μία τέτοια λειτουργία θα έπρεπε να είναι μια λειτουργία του δημοσίου και όχι μία λειτουργία, η οποία πέφτει ξανά στα χέρια του τραπεζικού συστήματος. Θα είναι μια αυτοματοποιημένη διαδικασία -το λεγόμενο πιστωτικό σκορ.

Όμως, νομίζω τώρα, για να έχουμε και μία σχέση με τους πολίτες ειλικρίνειας και εμπιστοσύνης, μήπως θα έπρεπε και τα πολιτικά κόμματα να δημοσιοποιήσουν το πιστωτικό τους σκορ; Μήπως θα έπρεπε και το σύνολο του πολιτικού προσωπικού να δημοσιοποιήσει το πιστωτικό του σκορ; Και να πάμε πίσω να δούμε εάν, υπό κανονικές συνθήκες, οι τράπεζες έχουν συμπεριφερθεί με τον ίδιο τρόπο στο πολιτικό προσωπικό και τα πολιτικά κόμματα;

Επίσης, δεν λαμβάνεται καμία πρόβλεψη για τα σημαντικά και σε όλο τον ευρωπαϊκό χώρο ζητήματα, σε σχέση με τις περιστρεφόμενες πόρτες. Δηλαδή. μπορεί κάποιος, από αυτή την Ανεξάρτητη Αρχή, φεύγοντας, να εργαστεί σε ένα πιστωτικό ίδρυμα, ενώ έχει καταστεί φορέας πάρα πολύ σοβαρών και ευαίσθητων πληροφοριών.

Τέλος, μας προξενεί μεγάλη εντύπωση -νομίζω ότι πρέπει να αποσύρετε τη διάταξη- ότι υπάρχει εξουσιοδοτική πρόνοια, που επιτρέπει στον Υπουργό Οικονομικών να παραχωρήσει κατά το δοκούν επιπλέον αρμοδιότητες σε αυτή την Ανεξάρτητη Αρχή. Δεν ξέρω, θα της αναθέσουμε και νομοθετικές, κάποια στιγμή; Προσέξτε, δεν ξέρω αν υπάρχει, για άλλη Ανεξάρτητη Αρχή, τέτοια πρόνοια στους νόμους.

Άρα, νομίζω ότι, η πολιτεία σας, με τις δημόσιες επιχειρήσεις, είναι γνωστή και δεν έχει αποτρέψει αυτό, που εσείς αντιλαμβάνεστε ως εταιρική διακυβέρνηση, δηλαδή να πέφτετε στις ξέρες του Ελεγκτικού Συνεδρίου και του Συντάγματος.

Έτερο παράδειγμα είναι η απόφαση του Ελεγκτικού Συνεδρίου που δεν σας επιτρέπει να συνεχίσετε τις συμβάσεις με τα ΚΤΕΛ, τα οποία ΚΤΕΛ είναι ο έμμεσος τρόπος ιδιωτικοποίησης του έργου των αστικών συγκοινωνιών. Βεβαίως, έχετε γράψει στα παλαιότερα των υποδημάτων σας την απόφαση του Συμβουλίου της Επικρατείας για την αποκοπή της ΕΥΔΑΠ από το Υπερταμείο.

Και, επιτρέψτε μου, ένα πολιτικό σχόλιο. Κοιτάξτε να δείτε είναι προφανές ότι είμαστε σε προεκλογική περίοδο. Η προσπάθειά σας να φτιάξετε θύλακες ασυδοσίας, αδιαφάνειας και συνέχισης των πολιτικών της ακρίβειας θα αποτύχει. Πρέπει να διαβάσετε και ποια είναι η πολιτική ατμόσφαιρα. Και δεν μιλάω μόνο για τα εσωκομματικά σας προβλήματα, διότι έχετε διχοτομηθεί πάνω στο θέμα του απορρήτου. Μιλάω για το γεγονός ότι έχετε παραδεχτεί οι ίδιοι ότι δεν μπορείτε να σχηματίσετε κυβέρνηση, ούτε από την πρώτη, ούτε από τη δεύτερη εκλογή.

Και είχαμε -και κλείνω με αυτό- και τον κύριο Μητσοτάκη να εκλιπαρεί τον Τσίπρα για αλλαγή του εκλογικού νόμου προς το πλειοψηφικό, μπας και μπορέσει και συσπειρώσει τις διαρροές που του φεύγουν δεξιά και αριστερά.

Αυτή είναι η κατάσταση. Και, μέσα σε αυτή την κατάσταση, έρχεστε να στείλετε ένα πολιτικό σήμα, με αυτό το νομοσχέδιο, ότι αποχωρώντας θα έχετε θύλακες διορισμένων που θα ασκούν την πολιτική, η οποία πολύ σύντομα θα καταδικαστεί από τον ελληνικό λαό. Ξανασκεφτείτε το.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε τον κύριο Παππά για την τοποθέτησή του. Πριν περάσω στην κυρία Γιαννακοπούλου, να σας πω τους φορείς τους οποίους θα καλέσουμε. Είναι η Ομοσπονδία Ελληνικών Συνδέσμων Γραφείων Ταξιδίων και Τουρισμού, το Οικονομικό Επιμελητήριο Ελλάδας, η Εθνική Ομοσπονδία Κινητικά Αναπήρων, η Ελληνική Εταιρεία Συμμετοχών και Περιουσίας Α.Ε., η Αρχή Προστασίας Δεδομένων Προσωπικού Χαρακτήρα, ο Σύλλογος Ζημιωθέντων Ασπίδος, το Σωματείο Εργαζομένων στη ΣΤΑΣΥ, το Σωματείο Εργαζομένων στην ΕΥΑΘ, η Ένωση Καταναλωτών ΕΚΠΟΙΖΩ, η Εθνική Ένωση Αγροτικών Συνεταιρισμών, το Σωματείο Εργαζομένων στον ΟΑΣΘ και η ΓΣΕΒΕΕ.

Περνάμε στην Ειδική Αγορήτρια του Κινήματος Αλλαγής στην κυρία Κωνσταντίνα Γιαννακοπούλου, η οποία είναι συνδεδεμένη με webex. Έχετε το λόγο κ. Γιαννακοπούλου, παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ(Ειδική Αγορήτρια του Κινήματος Αλλαγής):** Ευχαριστώ πολύ κύριε Πρόεδρε. Σήμερα μιλάμε για τρία διαφορετικά νομοσχέδια, τα οποία έχουν συμφωνηθεί, έχουν ενσωματωθεί σε ένα. Και νομίζω δεν θα ήταν υπερβολή το να λέγαμε ότι η σκοπιμότητα είναι εμφανής και έχει να κάνει με το να μειωθεί ο διάλογος, για τα κρίσιμα ζητήματα τα οποία ρυθμίζονται. Και οφείλω να σας πω ότι αυτό είναι κάτι το οποίο δεν μας εκπλήσσει, γιατί βλέπουμε από την μεριά της κυβέρνησης και της Νέας Δημοκρατίας, επανειλημμένως, να προσπαθεί να υποβαθμίσει το νομοθετικό έργο και με τέτοιου είδους νομοσχέδια και βεβαίως, αντιστοίχως, με τερατώδεις τροπολογίες.

Και πλέον, νομίζω ότι το τελευταίο φύλλο συκής γύρω από τον σεβασμό των κοινοβουλευτικών διαδικασιών, έχει πέσει στην Εξεταστική Επιτροπή, για τη διερεύνηση της υπόθεσης παραβίασης του απορρήτου των επικοινωνιών του Νίκου Ανδρουλάκη, αλλά βεβαίως και για το Κομμουνιστικό Κόμμα Ελλάδος και για όλα τα αντικείμενα της Εξεταστικής. Και υπάρχει λόγος για τον οποίο δεν θέλετε να γίνει αναλυτικός διάλογος, ούτε για το μέρος του νομοσχεδίου εταιρικής διακυβέρνησης των ανωνύμων εταιρειών του δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας.

Γιατί με τις διατάξεις αυτού του μέρους χτίζετε, ουσιαστικά, έναν αεροδιάδρομο θα μπορούσαμε να πούμε, για την πλήρη ιδιωτικοποίηση όλων των ανωνύμων εταιρειών, εντός αλλά και εκτός του Υπερταμείου. Η πρόθεση νομίζω ότι είναι άλλωστε εμφανέστατη, αφού πριν από ένα μήνα με το νόμο 4964 του 22, παρακάμψατε με πραγματικά κυνικό, θα μπορούσε να πει κανείς τρόπο, τις αποφάσεις του Συμβουλίου της Επικρατείας για την αντισυνταγματικότητα της μεταβίβασης των 50 συν 1 μετοχών της ΕΥΔΑΠ και ΕΥΑΘ, στο Υπερταμείο.

Οι επιλογές σας αυτές δείχνουν, τελικά, πόσο υποκριτική ήταν η στάση που είχατε επιδείξει, ως αξιωματική αντιπολίτευση, στο θέμα του Υπερταμείου, το οποίο νομίζω θα θυμάστε πολύ καλά, το είχατε καταψηφίσει, ζητώντας μάλιστα τότε να γίνει και ονομαστική ψηφοφορία και το οποίο, τελικά, όχι απλά το έχετε διατηρήσει αλώβητο όπως ήταν, αλλά του δώσατε και πρόσθετες αρμοδιότητες. Και τώρα, έρχεται το υπό συζήτηση νομοσχέδιο, στο οποίο προτείνετε διάταξη, η οποία επιτρέπει στον Υπουργό Οικονομικών να εκποιεί ελεύθερα και χωρίς καμία άλλη γνωμοδότηση, έλεγχο ή δικλείδα, μετοχές που κατέχει σε ανώνυμες εταιρείες. Και μάλιστα είναι τόσο γενικόλογη και κακή η διατύπωση η συγκεκριμένη του νόμου, η οποία θεωρητικά καταλαμβάνει ακόμα και το ίδιο το Υπερταμείο ως ανώνυμη εταιρεία μη εισηγμένη.

Παράλληλα, για τον ορισμό των διοικήσεων των εταιρειών, παρακάμπτεται πλήρως η Επιτροπή Δημοσίων Επιχειρήσεων, Τραπεζών, Οργανισμών Κοινής Ωφέλειας και Φορέων Κοινωνικής Ασφάλισης, αλλά και εν γένει, δεν υπάρχει καμία πρόβλεψη για τον έλεγχο, αλλά και για την λογοδοσία στη Βουλή, των διοικήσεων όλων αυτών των φορέων. Με αυτό τον τρόπο, λοιπόν, φτιάχνετε ένα ακόμα σύστημα προσλήψεων σε όλες τις ανώνυμες εταιρείες για προσλήψεις, κατά παρέκκλιση όλων των συλλογικών συμβάσεων εργασίας.

Ειδικά στις θυγατρικές της ΕΕΣΥΠ προβλέπετε μισθώσεις έργου με φυσικά πρόσωπα και συμβάσεις δανεισμού εργαζομένων, τη στιγμή που η περίπτωση γ΄ του άρθρου 116 του νόμου 4052 του 2012 που ενσωματώνει Οδηγία, απαγορεύεται η απασχόληση μισθωτού σε έμμεσο εργοδότη με σύμβαση προσωρινής απασχόλησης, δεν επιτρέπεται όταν ο έμμεσος εργοδότης υπάγεται στις διατάξεις του νόμου 2190 του 1994 για το ΑΣΕΠ.

Και φυσικά, στήνετε συστήματα προμηθειών, τα οποία, σταδιακά, θα αποκλίνουν από τους ευρωπαϊκούς κανόνες για τις δημόσιες συμβάσεις έργων, προμηθειών και υπηρεσιών, όπως έχουν ενσωματωθεί από τον Ν. 4412 του 16. Κρίσιμα λοιπόν έργα υποδομών για τη χώρα στις μεταφορές και στα δίκτυα θα ανατίθενται, κατά το δοκούν, από τις διοικήσεις των επιχειρήσεων που, με το πρόσχημα του ιδιωτικού χαρακτήρα τους, θα κάνουν ότι επιθυμούν οι ίδιες. Αυτή είναι η πραγματικότητα. Αλλά ο τρόπος που νομοθετείτε, μειώνει το χρόνο και για την αναγκαία, πραγματικά αναγκαία συζήτηση, η οποία πρέπει να γίνει, τόσο για την ανεξάρτητη αρχή πιστοληπτικής αξιολόγησης και τα ζητήματα αξιολόγησής της έναντι του δημοσίου φερεγγυότητας και πιστοληπτικής ικανότητας φυσικών και νομικών προσώπων, όσο και για το κεντρικό μητρώο πιστώσεων και καθορίζεται η λειτουργία του. Αυτά τα θέματα, επειδή αφορούν εξαιρετικά κρίσιμα προσωπικά δεδομένα των πολιτών, χρειάζονται αυξημένες δικλείδες προστασίας. Αλλά, οι διατάξεις αυτές δείχνουν και την πλήρη αναντιστοιχία των προτεραιοτήτων της κυβέρνησης, με τις ανάγκες και την κατάσταση της ελληνικής κοινωνίας. Θεσμοθετεί μητρώα πιστοληπτικής αξιολόγησης, την ώρα που οι πλειστηριασμοί αυξάνονται, οι ληξιπρόθεσμες οφειλές στο δημόσιο επίσης αυξάνονται, που μία στις τρεις ρυθμίσεις δανείων ξανακοκκινίζει και που δεν υπάρχει, κυριολεκτικά, δεν υπάρχει σύστημα προστασίας της πρώτης κατοικίας. Για εμάς, στο ΠΑΣΟΚ, πρώτα πρέπει να λυθεί λοιπόν το πρόβλημα της προστασίας της πρώτης κατοικίας των μικρομεσαίων και των ευάλωτων και μετά θα συζητήσουμε για τα μητρώα πιστώσεων και πιστοληπτικής ικανότητας. Για αυτό άλλωστε και εμείς έχουμε καταθέσει τις προτάσεις μας για το θέμα αυτό και δεν θα σταματήσουμε να τις επαναλαμβάνουμε και θα τις πούμε και τώρα, γιατί αυτό είναι το πιο σημαντικό κι αυτό το οποίο πρέπει να κάνετε και επιμένουμε στην ανάγκη να υπάρχει μία άμεση αναστολή των πλειστηριασμών πρώτης κατοικίας για τα φτωχά και για τα πληττόμενα νοικοκυριά, τα οποία θα προσδιοριστούν με βάση συγκεκριμένα και ρεαλιστικά κριτήρια χαμηλού εισοδήματος και μέγεθος κατοικίας, με βάση το Ν. 3869 του 10. Επιμένουμε και ζητούμε ρύθμιση 120 δόσεων για τα χρέη στην εφορία και στον ΕΦΚΑ με κίνητρα για όσους τηρούν τη ρύθμιση. Επιμένουμε και ζητούμε τη βελτίωση των προτεινόμενων όρων αμοιβαίου διακανονισμού μεταξύ τράπεζας και οφειλέτη και εξάντληση της δυνατότητας για αριθμό δόσεων ως και τις 240, προκειμένου να λαμβάνεται υπόψη η δυσμενής οικονομική συγκυρία και η συνακόλουθη έλλειψη ρευστότητας, αλλά και να τηρείται η ρύθμιση. Άρα, ζητούμε να υπάρχει αναβάθμιση του κώδικα δεοντολογίας της Τράπεζας της Ελλάδος, με τη θέσπιση κινήτρων για ουσιαστική συμμετοχή των Τραπεζών και των εταιρειών που αποκτούν τις απαιτήσεις τους για παροχή, στο πλαίσιο των αρχών του κώδικα, αιτιολογημένων και ενδεδειγμένων προτάσεων ρύθμισης. Ζητούμε την πρόβλεψη προσφυγής των δανειοληπτών σε μια ανεξάρτητη βαθμίδα, είτε είναι ο Συνήγορος του Καταναλωτή, ή τραπεζικός διαμεσολαβητής και άλλα, προκειμένου να επιδιωχθεί περαιτέρω η διευθέτηση της οφειλής και να εξετασθεί η βιωσιμότητα, ή μη, της προτεινόμενης από την τράπεζα ή την ΕΑΔ ρύθμισης. Ζητούμε τη σύσταση φορέα απόκτησης και εκμίσθωσης ακινήτων, για τα υπερχρεωμένα φυσικά πρόσωπα, με διεύρυνση των κριτηρίων ένταξης, ο οποίος δεν θα διασφαλίζει μόνο την παραμονή των υπερχρεωμένων νοικοκυριών στην κατοικία τους, μέσω ενός επιδοτούμενου μάλιστα για τα ευάλωτα νοικοκυριά μισθώματος, αλλά και την, μέσω της καταβολής μισθώματος, αποπληρωμή της αξίας της και επαναγορά της. Ζητούμε την αντιμετώπιση των ιδιαίτερων προβλημάτων και εστιών υπερχρέωσης, όπως των δανείων σε ελβετικό φράγκο, με την ισομερή και δίκαιη, ανάμεσα στον δανειολήπτη και την τράπεζα, κατανομή του κινδύνου από όλη αυτήν την απρόβλεπτη ανατροπή της συναλλαγματικής ισονομίας και ζητούμε να υπάρξει παροχή δυνατότητας στον οφειλέτη, πριν πωληθεί το δάνειο του, να μπορεί να το αγοράσει ο ίδιος, το λεγόμενο δικαίωμα προαίρεσης, σε τιμή που θα λαμβάνει υπόψη τα συμφέροντα του ιδίου, αλλά βεβαίως και του πιστωτικού ιδρύματος.

Η ίδια υποχρέωση θα ισχύσει μεταβατικά για εταιρείες απόκτησης απαιτήσεων, όσον αφορά τα δάνεια τα οποία έχουν ήδη πωληθεί. Επίσης, παροχή δυνατότητας πρέπει να υπάρχει σε αγρότες και κτηνοτρόφους, προκειμένου να διατηρούν ένα ποσοστό της αγροτικής γης που έχει κατασχεθεί, ως μοναδικό μέσο επιβίωσης.

Κύριε Πρόεδρε, κυρίες και κύριοι συνάδελφοι, όσοι ζητούν, όσοι επιζητούν, όσοι θέλουν συγκλίσεις με το ΠΑ.ΣΟ.Κ. – ΚΙΝ.ΑΛ., πρώτα και πάνω απ’ όλα, θα πρέπει να συζητήσουν σοβαρά και με ειλικρίνεια μαζί μας τις προτάσεις μας, με ιδιαίτερη στόχευση στους μικρομεσαίους και τους ευάλωτους συμπολίτες μας. Αυτούς, που η παράταξή μας είναι φτιαγμένη να υπηρετεί.

Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ, την κυρία Γιαννακοπούλου.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ξενογιαννακοπούλου Μαρία-Ελίζα (Μαριλίζα), Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Παππάς Νικόλαος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Γιαννακοπούλου Κωνσταντίνα (Νάντια), Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Μπακαδήμα Φωτεινή, Λογιάδης Γεώργιος και Κουρουμπλής Παναγιώτης.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Σας ευχαριστώ πολύ, κύριε Πρόεδρε και χρόνια πολλά για την ονομαστική σας εορτή.

Η κυβέρνηση καταθέτει, κατά την άποψή μας, ένα ακόμη αντιδραστικό πολυνομοσχέδιο. Μπορεί να το χαρακτηρίζει ως εκσυγχρονισμό, αλλά το ζήτημα είναι εκσυγχρονισμός από ποιον και για ποιον.

Κατά την άποψή μας, δεν είναι τίποτε άλλο παρά μια αναγκαία προσαρμογή των ΔΕΚΟ στις απαιτήσεις της καπιταλιστικής αγοράς, δηλαδή, της καπιταλιστικής ανάπτυξης, ούτε επιχειρήσεις του Δημοσίου ούτε και ανώνυμες εταιρείες, αν μπορεί κάποιος να δώσει ένα τέτοιο χαρακτηρισμό. Σίγουρα, όμως, συνιστά ένα νέο βήμα ολοκλήρωσης των ιδιωτικοποιήσεων, των Ανωνύμων Εταιρειών του Δημοσίου των γνωστών ΔΕΚΟ, ΔΕΗ, ΟΑΣΑ, ΕΥΔΑΠ, ΕΛΤΑ κ.ο.κ. της Ελληνικής Εταιρείας Συμμετοχής και Περιουσίας (Ε.Ε.Σ.Π.).

Θεωρούμε ότι είναι ένας πιο ενισχυμένος κρίκος σε μια αλυσίδα προώθησης ιδιωτικοποιήσεων τα τελευταία 20 χρόνια, που δρομολόγησαν όλες οι κυβερνήσεις και της Νέας Δημοκρατίας και του ΣΥ.ΡΙΖ.Α. και του ΠΑ.ΣΟ.Κ..

Πραγματικά η κυβέρνηση δίνει καθημερινά εξετάσεις στην αστική τάξη, στην άρχουσα τάξη και στους ιμπεριαλιστικούς οργανισμούς, για το ποιος είναι ο καλύτερος διαχειριστής, ποιος έχει το ολοκληρωμένο σχέδιο για να υλοποιηθούν οι ανάγκες και τα συμφέροντα των μονοπωλιακών ομίλων και να προχωρήσουν οι ιμπεριαλιστικοί σχεδιασμοί στην περιοχή μας. Βέβαια, σε αυτή τη στρατηγική υπάρχουν και σύμμαχοι και οι σύμμαχοι στην προκειμένη περίπτωση είναι και ο ΣΥ.ΡΙΖ.Α. είναι και το ΠΑ.ΣΟ.Κ., που την ασπάζονται και απλώς, εμφανίζονται ανταγωνιστικά ως οι καλύτεροι διαχειριστές και υλοποιητές των απαιτήσεων των επιχειρηματικών ομίλων.

Πάνω σε αυτές τις επιδιώξεις εδράζονται οι διατάξεις του παρόντος νομοσχεδίου για το λεγόμενο «εκσυγχρονισμό των φορέων εταιρικής διακυβέρνησης» και έχουν ένα και μόνο στόχο, να λειτουργούν με αμιγώς ιδιωτικοοικονομικά κριτήρια ακόμα και τα ίδια τα Διοικητικά Συμβούλια, να υιοθετούν στη βάση της υποχρεωτικότητας τη λογική κόστους κερδοφορίας.

Το αφήγημα ότι έτσι θα αντιμετωπιστούν οι υψηλές τιμές και θα βελτιωθούν οι παρεχόμενες υπηρεσίες των παρεχόμενων προϊόντων κ.λπ.. Αυτά, προφανώς, δεν έχουν καμία σχέση με την πραγματικότητα. Εκτός όλων των άλλων θα οδηγήσει σε παραπέρα μείωση της ήδη χαμηλής χρηματοδότησης από τον κρατικό προϋπολογισμό ως μέσο πίεσης για τη διεύρυνση της λειτουργίας τους με ιδιωτικοοικονομικά κριτήρια και με όρους κερδοφορίας.

Επιβεβαιώνονται όλα αυτά από την απελευθέρωση της ενέργειας και την ιδιωτικοποίηση της ΔΕΗ, που με πάθος υλοποίησαν και η Νέα Δημοκρατία και ο ΣΥ.ΡΙΖ.Α. και το ΠΑ.ΣΟ.Κ., σαν λύση απέναντι στην ακρίβεια, εξαπατώντας τον λαό, όχι μόνο δεν μείωσε τις χρεώσεις αντιθέτως εκτόξευσε τις τιμές. Και αυτό, γιατί βασική αιτία γι’ αυτές τις εξελίξεις είναι η απελευθέρωση της αγοράς ενέργειας, η πράσινη μετάβαση και η ιμπεριαλιστικές αντιπαραθέσεις για να πλουτίζουν οι επιχειρηματικοί όμιλοι της ενέργειας, που έχουν στα χέρια τους αυτό το αγαθό.

Τα ίδια θα συμβούν στο σύνολο των παρεχόμενων υπηρεσιών των ΔΕΚΟ, με την πλήρη ιδιωτικοποίησή τους, πανάκριβες τιμές σε τιμολόγια, σε εισιτήρια, που αυτά θα μετακυλήσουν, προφανώς, στις πλάτες των εργαζομένων και του λαού συνολικότερα.

Το νομοσχέδιο επιδιώκει διά ροπάλου την επιχειρηματική δραστηριότητα, με βάση τους κανόνες της ιδιωτικής οικονομίας. Να συνεισφέρουν πόρους για την υλοποίηση της επενδυτικής πολιτικής, με βάση τις κατευθύνσεις του ΟΟΣΑ, δηλαδή, να τονωθεί το κλίμα επιχειρηματικής εμπιστοσύνης από την πλευρά των επενδυτών, των επιχειρηματικών ομίλων, να υπηρετηθούν πιο αποτελεσματικά οι επιδιώξεις του κεφαλαίου χωρίς εμπόδια.

Εξάλλου, η πρόταση που υπάρχει στην Αιτιολογική Έκθεση, ότι η διάθεση περισσότερων ανθρώπινων και υλικών πόρων δε δύναται να θεραπεύσει θέματα οργάνωσης και λειτουργίας, δείχνει καθαρά, μάλλον ξεκάθαρα, την πρόθεση για παραπέρα αποποίηση της ευθύνης του κράτους για παροχή σημαντικών κοινωνικών έργων και υπηρεσιών, με την ουσιαστική ενίσχυση της κρατικής χρηματοδότησης, με προσλήψεις εξειδικευμένου μόνιμου προσωπικού, με τη βελτίωση της λειτουργίας και του παραγωγικού ρόλου και έργου αυτών των φορέων.

Επιπλέον, θα γενικευτούν οι προσλήψεις εργαζομένων με συμβάσεις ορισμένου χρόνου, με διευθυντικό δικαίωμα, μέσω συνέντευξης και περιορισμού του ΑΣΕΠ.

Ταυτόχρονα, θα δίνει το δικαίωμα στην πρόσληψη μέσω δουλεμπορικών γραφείων, με σύμβαση δανεισμού εργαζομένων, ενώ επιτρέπει τη μεταφορά εργαζομένων μεταξύ των εταιρειών που εντάσσονται στην ΕΕΣΥΠ, δηλαδή στο Υπερταμείο. Έτσι, θα υπάρχουν εργαζόμενοι πολλών ταχυτήτων και σε δικαίωμα και σε μορφή σχέσεων εργασίας, αορίστου χρόνου, ορισμένου χρόνου, εργολαβικοί, δανεικοί και ούτω καθεξής, αλλά και μισθολογικά, που θα απασχολούνται στο ίδιο αντικείμενο εργασίας από τον ίδιο εργοδότη.

Αυτονόητο είναι ότι οι εργαζόμενοι ορισμένου χρόνου ή οι εργολαβικοί, οι δανεικοί κ.λπ., είναι εργαζόμενοι χωρίς συγκροτημένα εργασιακά δικαιώματα και αυτή είναι η βασική επιδίωξη. Για παράδειγμα, στις αστικές συγκοινωνίες, με το άρθρο 42, δίνεται παράταση για έναν ακόμη χρόνο στα ΚΤΕΛ και 25% επιπλέον συγκοινωνιακό έργο, συνεχίζοντας την ιδιωτικοποίηση της ΟΣΥ, δίνοντας ζεστό χρήμα στους ιδιώτες, στα κοράκια, δηλαδή, των αστικών συγκοινωνιών, που έχουν εργαζόμενους με μισθούς πείνας και δουλεύουν πολλές φορές 16 ώρες στο τιμόνι.

Η εξέλιξη αυτή, επαναλαμβάνω, σαρώνει και τα τελευταία εργασιακά δικαιώματα που έχουν απομείνει. Αυτός είναι ο εκσυγχρονισμός, για τον οποίο μιλάει η Κυβέρνηση, με το συγκεκριμένο νομοσχέδιο. Καταργεί μισθολογικά, με παραπέρα διεύρυνση των ελαστικών εργασιακών σχέσεων, ενώ επιβεβαιώνει η Κυβέρνηση, στο νομοσχέδιο, το πάγωμα των μισθολογικών και μη παροχών των συλλογικών συμβάσεων από το απαγορευτικό αντεργατικό νομοθετικό πλαίσιο, που διαμορφώθηκε κατά την περίοδο όλων των μνημονίων έως και σήμερα.

Για το Κ.Κ.Ε., ούτε το ισχύον ούτε το προηγούμενο ούτε αυτό που νομοθετεί η Κυβέρνηση της Νέας Δημοκρατίας, με τις μετοχικές εταιρείες του δημοσίου, εξυπηρετούνται οι ανάγκες της κοινωνίας και οι ανάγκες των εργαζομένων.

Σε όλη την ιστορία του καπιταλισμού, ποτέ δεν έκαναν επενδύσεις οι καπιταλιστές χωρίς την πολύμορφη συμμετοχή του κράτους. Εδώ, λοιπόν, έχουμε κρατικές επιχειρήσεις, απελευθερωμένες ή όχι, λιγότερο ή περισσότερο ιδιωτικοποιημένες, με λιγότερο ή περισσότερο εναγκαλισμό από το κράτος, από τα Υπουργεία, με διάφορες παραλλαγές, τέλος πάντων, που, σε τελική ανάλυση, υπηρετούν τις ανάγκες της καπιταλιστικής οικονομίας, δηλαδή τα συμφέροντα του κεφαλαίου.

Η θέση του ΣΥ.ΡΙΖ.Α., να είναι υπό δημόσιο έλεγχο, αν και δεν άκουσα τίποτα σε σχέση με αυτό σήμερα, κατά την άποψή μας, είναι ψευδεπίγραφη και δεν καταδεικνύει καμία στρατηγική διαφορά με τη Νέα Δημοκρατία. Η προσήλωση στην απελευθέρωση της ενέργειας, των μεταφορών και των τηλεπικοινωνιών, είναι κοινή. Άλλωστε, αισχροκέρδεια υπήρχε και επί ΣΥ.ΡΙΖ.Α., αισχροκέρδεια υπάρχει και με τη Νέα Δημοκρατία. Την ίδια πολιτική υλοποίησε στη διακυβέρνησή του ο ΣΥ.ΡΙΖ.Α., με ένταξη της ΔΕΗ στο χρηματιστήριο ενέργειας, υπηρετώντας την απελευθέρωσή της.

Δεν ήταν κάποιο λάθος ή μια απλή αναγκαία παρέκκλιση. Υλοποίησε στοχευμένα κατευθύνσεις της Ευρωπαϊκής Ένωσης και φυσικά έκαναν και συνεχίζουν να κάνουν πάρτι οι πάροχοι, με τις ευλογίες και της Νέας Δημοκρατίας και του ΣΥ.ΡΙΖ.Α., με κρατικό χρήμα, που προέρχεται κυρίως από τη φορολογία του λαού και με αυτά θα γίνονται οι επενδύσεις για τους καπιταλιστές.

Η απελευθέρωση ισοδυναμεί με κρατική διασφάλιση της κερδοφορίας των ιδιωτικών ομίλων. Εκτός εάν μας πείτε και αυτό, ότι έχουν αλλάξει οι νόμοι στον καπιταλισμό.

Ο ίδιος, όμως, ο πρωταρχικός σκοπός της παραγωγής στον καπιταλισμό, που είναι το κέρδος και όχι η ικανοποίηση των λαϊκών αναγκών, είναι αυτός που καθορίζει ότι δε μπορεί να υπάρχει καπιταλισμός με ανθρώπινο πρόσωπο, ούτε επιχειρήσεις με κοινωνικές ευαισθησίες και, προφανώς, δε μιλάμε ούτε για τον περιπτερά ούτε για τον μπακάλη της γειτονιάς.

Ο δημόσιος έλεγχος των ΔΕΚΟ, που επικαλείται ο ΣΥΡΙΖΑ, είναι η απόλυτη κοροϊδία και οι κρατικές επιχειρήσεις μέσα στον καπιταλισμό υπηρετούν το κεφάλαιο.

Όλα αυτά, λοιπόν, στοχεύουν στο να κρύψουν και να καμουφλάρουν ότι κάθε καπιταλιστική επιχείρηση είτε ιδιωτικού δικαίου είτε δημοσίου δικαίου με ή χωρίς τον τίτλο «ανώνυμη εταιρεία» λειτουργεί με σκοπό το μέγιστο κέρδος, το οποίο είναι υπεραξία και παράγεται από τους εργαζόμενους και την ιδιοποιείται ο καπιταλιστής.

Μπορεί σήμερα η Κυβέρνηση της Νέας Δημοκρατίας και ο ΣΥΡΙΖΑ να σφυρίζουν αδιάφορα με τη στρατηγική σύγκλισης στην απελευθέρωση της ενέργειας, των τηλεπικοινωνιών, των μεταφορών, άλλων υπηρεσιών, που αποτελούν το τραγικό αποτέλεσμα της ευρωενωσιακής πολιτικής που όλοι μαζί υπηρετούν επί τουλάχιστον μία δεκαετία, η πραγματικότητα όμως τους διαψεύδει και τους διαψεύδει οικτρά.

Στόχος αυτής της απελευθέρωσης είναι η εξασφάλιση φθηνού και ευέλικτου εργατικού δυναμικού, η συρρίκνωση του μεγέθους και επομένως της λειτουργίας των φορέων του δημοσίου για τη δραστηριοποίηση και άλλων κεφαλαίων στους διάφορους κλάδους της οικονομίας στρατηγικής σημασίας.

Η απελευθέρωση, λοιπόν, της ενέργειας είναι σήμερα το πιο χαρακτηριστικό παράδειγμα παράδοσης ενός χρυσορυχείου στην κυριολεξία στο κεφάλαιο. Διότι, την ίδια ώρα που όλοι μαζί λένε πως ο λογαριασμός δεν βγαίνει για τις λαϊκές ανάγκες με τις απανωτές ανατιμήσεις, στα χαράτσια, στα τιμολόγια, στην άλλη όψη των όσων ζει ο λαός μας βρίσκονται τα δισεκατομμύρια για το άνοιγμα νέων πεδίων κερδοφορίας στους επιχειρηματίες των ανανεώσιμων πηγών ενέργειας και τα υπόλοιπα «πράσινα αρπακτικά», οι ευκαιρίες για τους κάθε λογής επενδυτές που ξανοίγονται πάνω στην πολιτική παραπέρα εμπορευματοποίησης της ενέργειας, της απολιγνιτοποίησης, της απελευθέρωσης με στόχο τις εξαγωγές ηλεκτρικής ενέργειας και τα κέρδη από τη συμμετοχή στην ενιαία αγορά ηλεκτρισμού της Ευρωπαϊκής Ένωσης.

Το σίγουρο βέβαια είναι ότι η βαρυχειμωνιά για εκατοντάδες χιλιάδες νοικοκυριά θα συμπαρασύρει το σύνολο του κόστους ζωής, αυτό το πολυδιαφημιζόμενο πακέτο μέτρων που ανακοίνωσε ο Πρωθυπουργός στη Διεθνή Έκθεση Θεσσαλονίκης υποτιμά τη νοημοσύνη των εργαζομένων και των λαϊκών νοικοκυριών. Όχι μόνο δεν συνιστά ουσιαστική ανακούφιση, αλλά αντίθετα διαιωνίζει και ενισχύει όλους εκείνους τους παράγοντες και τους μηχανισμούς που ευθύνονται για την ακρίβεια, την ενεργειακή φτώχεια, την επίθεση στο εργατικό λαϊκό εισόδημα, για το σύνολο των προβλημάτων που έχει ο λαός μας.

Οι επιδοτήσεις στην ενέργεια και τα όποια μέτρα εξαγγέλλονται είναι απόλυτα ευθυγραμμισμένα με τη στρατηγική της απελευθέρωσης και της λεγόμενης πράσινης μετάβασης. Ο συμπληρωματικός Προϋπολογισμός που κατέθεσε η Κυβέρνηση, ύψους 2,9 δισεκατομμυρίων ευρώ, δεν καλύπτει ούτε κατ’ ελάχιστον τη χασούρα που είχαν τα λαϊκά νοικοκυριά. Αυτά που τους έχετε πάρει από την τσέπη, κύριε Σταϊκούρα, είναι υπερπολλαπλάσια και τους τα πήρατε με τον ένα με τον άλλο τρόπο. Είτε θα εξανεμιστούν αμέσως είτε θα πληρωθούν με άλλο τρόπο από τον ίδιο το λαό, καταλήγοντας να ενισχύουν μόνο τα κέρδη των ομίλων στην ενέργεια, στις κατασκευές, στις τράπεζες και σε άλλους κλάδους.

Το δίλημμα, λοιπόν, ανάπτυξη και σταθερότητα ή οπισθοδρόμηση, που έθεσε ο Πρωθυπουργός, είναι και πλαστό και παραπλανητικό. Σήμερα, ζούμε ακριβώς αυτά τα ζοφερά αποτελέσματα της καπιταλιστικής ανάπτυξης, που για το λαό μεταφράζεται σε νόμιμη κλοπή του λαϊκού εισοδήματος, μεταφράζεται σε αστάθεια, σε ανασφάλεια, σε επίθεση στη ζωή και στα δικαιώματά του.

Όλα αυτά τα χρόνια, λοιπόν, προωθείτε το κάλπικο αφήγημα του ανταγωνισμού, ότι τάχα με τις ιδιωτικοποιήσεις και την απελευθέρωση στρατηγικών τομέων της οικονομίας θα βελτιωθούν οι υπηρεσίες για το λαό και των σχεδίων που τάχα μπορούν να υπηρετήσουν ταυτόχρονα τα θέλω του κεφαλαίου και τα θέλω του λαού. Το ακριβώς αντίθετο επιβεβαιώνει η πείρα από την απελευθέρωση των τελευταίων χρόνων, που τη μία πίσω από την άλλη υλοποίησαν όλες οι κυβερνήσεις και της Νέας Δημοκρατίας, και του ΠΑΣΟΚ, και του ΣΥΡΙΖΑ.

Το Κ.Κ.Ε. θα καταψηφίσει επί της αρχής αυτό το νομοσχέδιο, λέγοντας ένα μεγάλο «όχι» στο πλαίσιο της απελευθέρωσης της Ευρωπαϊκής Ένωσης, στις ιδιωτικοποιήσεις, λέει «ναι» σε ενιαίους αποκλειστικά κρατικούς φορείς σε όλους τους τομείς στρατηγικής σημασίας, για την ενέργεια, στις μεταφορές, τη διαχείριση και διανομή του νερού και σε άλλους τομείς, οι οποίοι, θα αποτελούν λαϊκή περιουσία και θα υπηρετούν τις λαϊκές ανάγκες.

Λέμε «ναι» στη σταθερή και πλήρη απασχόληση. Λέμε «ναι» στην κατοχύρωση της ενέργειας, των μεταφορών, της επικοινωνίας, ως κοινωνικών αγαθών και όχι, ως εμπόρευμα. Μόνο, λοιπόν, στον σοσιαλισμό με την κατάργηση της καπιταλιστικής εκμετάλλευσης, της κοινωνικοποίησης των μέσων παραγωγής και με τον κεντρικό σχεδιασμό μπορεί πραγματικά να εξασφαλιστούν φθηνές και ποιοτικές υπηρεσίες και αγαθά για το λαό. Να υπάρξει διαφάνεια, να υπάρξει έλεγχος, δημοκρατική συμμετοχή, αφού τα μέσα παραγωγής θα ανήκουν σε αυτούς που παράγουν τον πλούτο, δηλαδή, στην εργατική τάξη που μέσα από τους θεσμούς του εργατικού ελέγχου και της εργατικής εξουσίας θα διευθύνει και θα οργανώνει την παραγωγή με κριτήριο την ικανοποίηση των κοινωνικών αναγκών.

Τέλος, κ. Πρόεδρε, υπάρχει το άρθρο 126. Δεν θα επιλέξουμε να τοποθετηθούμε μόνο στη συζήτηση επί των άρθρων. Το άρθρο 126 αφορά ειδικές ρυθμίσεις για ακίνητα νησίδων των Δωδεκανήσων. Είναι οι νησίδες που ανέφερε και ο κ. Σταϊκούρας, Αγαθονήσι, Μαράθι, Μεγίστη, Καστελόριζο, Ψέριμο, Καισάρεια, του νομού Δωδεκανήσου. Ουσιαστικά, αφορά μια διαδικασία και προϋποθέσεις αναγνώρισης κυριότητας σε ιδιώτες για κρατικές ουσιαστικά εκτάσεις, οι οποίες, είχαν παραχωρηθεί κατά κυριότητα σε φυσικά πρόσωπα με συμβολικό τίμημα.

Το να καθιστά τον ιδιώτη προτεραίο έναντι του κράτους με δικαίωμα κυριότητας και μάλιστα σε περιοχές που συνδέονται με την εθνική κυριαρχία είναι ένα σοβαρό πολιτικό ζήτημα και από αυτή την άποψη θα χρειαστούν περαιτέρω διευκρινίσεις από την πλευρά της κυβέρνησης για ένα τόσο πολύ σοβαρό και λεπτό ζήτημα. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κ. Πρόεδρε. Το παρόν νομοσχέδιο κατατέθηκε στη διαβούλευση με 121 άρθρα, όσα περίπου έως το τρίτο μέρος του. Έλαβε 39 σχόλια και μας στάλθηκε την Τρίτη το βράδυ με 177 άρθρα για να συζητηθεί σήμερα, ημέρα Πέμπτη. Ειλικρινά, απορούμε για το τεράστιο έλλειμμα οργάνωσης της κυβέρνησης, με κριτήριο την ελλιπή κατάθεση των νομοσχεδίων σε διαβούλευση. Το ότι μας δίνεται μόνο μία ημέρα προετοιμασίας σχεδόν σε όλα και ούτω καθεξής.

Έτσι, μας δημιουργείται εύλογα η εντύπωση πως η όλη διαδικασία είναι εντελώς προσχηματική. Οπότε, στο εξής, πραγματικά, θα συμπεριφερόμαστε ανάλογα.

Στην ουσία, προστέθηκε το τέταρτο μέρος των πρόσθετων δαπανών του προϋπολογισμού, οι οποίες, μάλλον δεν θα είναι αρκετές για να καλύψουν την καταστροφική ενεργειακή και επιδοματική πολιτική της κυβέρνησης.

Επίσης, το πέμπτο μέρος με διάφορες τροπολογίες, με φορολογικές και με άλλες εξυπηρετήσεις, για τις οποίες, η κυβέρνηση δεν ήθελε προφανώς τη γνώμη των πολιτών, εάν δεν τις απέκρυπτε σκόπιμα, αφού δεν τη συμπεριέλαβε στη διαβούλευση. Σε γενικές γραμμές πάντως, το νομοσχέδιο αποτελεί μία ακόμη μνημονιακή υποχρέωση. Τα μνημόνια δεν έχουν τελειώσει, προφανώς, η οποία, έχει αναφερθεί στη 13η και στη 14η αξιολόγηση, όσον αφορά ουσιαστικά τη χρηματοδότηση του Υπερταμείου, δηλαδή, μέσω των υποχρεώσεων δημόσιας υπηρεσίας.

Πρόκειται για μία απαράδεκτη προσέγγιση, με αντισυνταγματική διάσταση, με κριτήριο την απόφαση του Σ.τ.Ε για τις ΕΥΔΑΠ και ΕΥΑΘ, θυμίζοντας πως το Σ.τ.Ε. τόνισε καθαρά, ότι το Υπερταμείο δεν ελέγχεται από το δημόσιο, επομένως, δεν πρέπει να έχει στην ιδιοκτησία του κοινωφελείς εταιρείες, ούτε να χρηματοδοτείται από το κράτος, οπότε από τους Έλληνες φορολογούμενους.

Οι ρυθμίσεις τώρα για το Υπερταμείο, αποτελούν, επιπλέον, προαπαιτούμενο για την εκταμίευση των ποσών του Ταμείου Ανάκαμψης, όπως θα καταθέσουμε στα πρακτικά αργότερα. Με απλά λόγια, η Κυβέρνηση έχει συμφωνήσει να επιδοτήσει το Υπερταμείο με τις ΥΔΥ, για να εισπράξει την επόμενη δόση. Αν είναι δυνατόν να συμφωνήσουμε ποτέ με κάτι τέτοιο. Να έχουμε ζημίες, δηλαδή, για να εισπράττουμε χρήματα. Παρεμπιπτόντως, θα πρέπει να ληφθεί υπόψιν η πληθωριστική μείωση των χρημάτων του Ταμείου Ανάκαμψης, ενώ οι ανατιμήσεις όσον αφορά το κόστος των υλικών και των μισθών, θα μπορούσαν να υπερβούν σημαντικά τα ποσοστά του πληθωρισμού.

Συνεχίζοντας, το πρώτο μέρος του νομοσχεδίου διαπραγματεύεται το πράγματι βασικό θέμα της διαχείρισης των εταιρειών του δημοσίου. Δηλαδή, αυτών, που το ελληνικό δημόσιο έχει την απόλυτη πλειοψηφία, καθώς, επίσης, των θυγατρικών τους. Κατ’ επέκταση, λοιπόν, αφορά τις εταιρείες του Υπερταμείου που έχει στην ιδιοκτησία του το σύνολο των κρατικών επιχειρήσεων, σχεδόν, χωρίς να έχει γίνει καν αποτίμηση τους, όπως έχουμε τεκμηριώσει σε προηγούμενες συζητήσεις στη Βουλή.

Γνωρίζουμε όλοι, πάντως, πως το Υπερταμείο είναι έμπνευσης Σόϊμπλε, ο οποίος προσπάθησε να δρομολογήσει στην Ελλάδα μία Treuhand, ένα καταπίστευμα, δηλαδή, στα πλαίσια του τρίτου μνημονίου, κατά τα πρότυπα της πρώην Ανατολικής Γερμανίας. Στην οποία Treuhand, αντί να πετύχει τα προϋπολογισθέντα έσοδα των 900 δισεκατομμυρίων μάρκων – τόσα έλεγε τότε - είχε τελικά ζημίες ύψους 270 δισεκατομμυρίων μάρκων εκείνης της εποχής. Στην Ελλάδα υπολογίζονταν 50 δισεκατομμύρια από το ξεπούλημα, ενώ δεν θα υπερβούν τα 11 δισεκατομμύρια έως τα τέλη του 2024, χωρίς, φυσικά, να μειωθεί ούτε στο ελάχιστο το δημόσιο χρέος μας, το οποίο πλησιάζει, πλέον, στα 400 δισεκατομμύρια ευρώ.

 Όσον αφορά τώρα τις αρχές της εταιρικής διακυβέρνησης των επιχειρήσεων, που τυπικά μόνο είναι δημόσιες, αναφέρονται, μεταξύ άλλων, οι κατευθυντήριες οδηγίες του ΟΟΣΑ, ενώ δρομολογούνται οι εσωτερικοί ελεγκτές με τα άρθρα 15 έως 17, όπου ιδιώτες θα ελέγχουν τις δήθεν δημόσιες εταιρείες με διεθνή πρότυπα. Ενδιαφέρον πραγματικά.

Οι ρυθμίσεις, πάντως, για τον καθορισμό της διοίκησης αυτών των εταιρειών, μέσα από απόφαση του Υπουργού Οικονομικών στο άρθρο 7, του κανονισμού λειτουργίας στο άρθρο 14 και του επιχειρησιακού σχεδίου στο άρθρο 18, είναι μεν προς τη σωστή κατεύθυνση, αλλά προσχηματικές, με την έννοια, πως εξαρτώνται από την ικανότητα και από τη διάθεση της εκάστοτε κυβέρνησης, να ανταπεξέλθει στις πιέσεις της τρόικα. Πώς θα το κάνει όμως, όταν η οικονομία μας, λόγω της κακοδιαχείρισης, παράγει μόνο ελλείμματα και χρέη, οπότε, έχει ανάγκη συνεχώς από νέα δανεικά; Από χρήματα που σήμερα με το επιτόκιο των 10ετών ομολόγων, σταθερά πάνω από το 4%, είναι πανάκριβα;

Πιθανότατα, βέβαια, δρομολογούνται όλα αυτά, επειδή το Υπερταμείο ευρίσκεται σε αδιέξοδο εξαιτίας νομικών προβλημάτων, καθώς, επίσης, επειδή είναι ζημιογόνο, όπως έχουμε αναδείξει, καταθέτοντας επιπλέον επίκαιρες ερωτήσεις για την αποτίμηση και για τις επιδοτήσεις του. Γιατί είναι ζημιογόνο; Διαβάζω μόνο από την επίκαιρη ερώτηση που καταθέσαμε στις 3 Μαΐου του 2022.

Γράφουμε στην ερώτηση «Στη χρήση το 2021, το Υπερταμείο απέδωσε μέρισμα 22,2 εκατομμύρια ευρώ στο δημόσιο, αλλά επιδοτήθηκε πολλαπλάσια η λειτουργία του ΟΑΣΑ, τόσο λόγω των μέτρων για τον κορονοϊό, όσο και λόγω της επισκευής της κλειστής διώρυγας στην Κόρινθο. Επομένως, το Υπερταμείο καθίσταται ζημιογόνο για το ελληνικό δημόσιο, ενώ οι υπηρεσίες του προς το τελευταίο, αποδεικνύεται ότι είναι εντελώς ανεπαρκείς. Κάτι ανάλογο συνέβη με το ΤΧΣ, αλλά και με τις προβληματικές ανακεφαλαιοποιημένες τράπεζες».

Θεωρούμε πάντως θετικό το ότι γίνεται πια καταγραφή στην ΕΤΑΔ («Εταιρεία Ακινήτων Δημοσίου Ανώνυμη Εταιρεία»)όπως επίσης εδώ «Ψηφιακό Μητρώο Συμμετοχών του Δημοσίου» με το άρθρο 29.

 Εντούτοις, δεν αναφέρεται ρητά πως το Μητρώο των Παγίων πρέπει να ολοκληρωθεί και να υπάρξει αποτίμησή τους πριν ξεκινήσει η εκποίηση, τόσο αυτών όσο και των Δημοσίων εταιρειών όπως αναφέρεται στη 13η αξιολόγηση. Όλα αναφέρονται στις αξιολογήσεις.

Ειδικά όσον αφορά τις «ΕΥΔΑΠ» και «ΕΥΑΘ» είναι σκανδαλώδης η προσέγγιση της Κυβέρνησης μετά την απόφαση του ΣτΕ (Συμβούλιο της Επικρατείας), με την έννοια πως με τα άρθρα 114 και 115 του ν. 4964/ 2022 για τα Υπεράκτια Αιολικά (Πάρκα), επιμένει στην υπαγωγή τους στο Υπερταμείο που θέλει να τις ξεπουλήσει όπως αναγράφεται στις παραπάνω αξιολογήσεις της Τρόικα. Δεν έχει αλλάξει απολύτως τίποτα, δεν πρόκειται να σεβαστούν, όπως δεν σεβάστηκαν ποτέ, ούτε το Σύνταγμά μας, ούτε τίποτε άλλο.

 Μπορεί να το κάνει η Κυβέρνηση με το σημερινό άρθρο 25, όπου ο Υπουργός Οικονομικών θα έχει το δικαίωμα να αποφασίζει για τις εκποιήσεις. Είναι δυνατόν λοιπόν να το αποδεχτούμε;

Κλείνοντας το κεφάλαιο, η θέση μας είναι να μην υπάρχει κανενός είδους χρηματοδότηση του Υπερταμείου από το Δημόσιο, ούτε άμεση, ούτε έμμεση, ενώ εάν δεν μπορεί να ανταπεξέλθει, να επιστρέψει τις εταιρείες πίσω στο Κράτος.

 Οι κοινωφελείς βέβαια πρέπει να επιστραφούν αμέσως σύμφωνα με την απόφαση του ΣτΕ όπως επέστρεψαν τα μνημεία, εννοώ με τα 1084 ακίνητα και οι επτά παραλίες του Σαρωνικού.

 Συνεχίζοντας στο δεύτερο και τρίτο μέρος εισάγονται κανόνες για τη χορήγηση πιστοληπτικής βαθμολόγησης σε φυσικά και νομικά πρόσωπα, κάτι που αποτελεί βελτίωση και επέκταση του «Τειρεσία». Δρομολογείται λοιπόν η σύσταση μίας ακόμη ανεξάρτητης αρχής με την επωνυμία «Ανεξάρτητη Αρχή Πιστοληπτικής Αξιολόγησης» καθώς επίσης ένα Κεντρικό Μητρώο Πιστώσεων.

 Τονίζοντας πως εμείς είμαστε εναντίον όλων εκείνων των ανεξάρτητων αρχών που δεν προβλέπονται από το Σύνταγμά μας, το σύστημα αυτό λειτουργεί στις Ηνωμένες Πολιτείες, έχει εμφανίσει σοβαρά προβλήματα και ασφαλώς δεν είναι πανάκεια, ενώ το βασικό θέμα του είναι το πώς θα διενεργείται η βαθμολόγηση που θα απαιτείται έτσι ώστε να αποφεύγεται ο αποκλεισμός των πολιτών όπως για ενοικίαση ή αγορές. Αυτό ακριβώς διαπιστώνεται σήμερα στις Ηνωμένες Πολιτείες ότι πολλά από τα μοντέλα πάντως που χρησιμοποιούνται δεν λαμβάνουν υπόψιν τη συμπεριφορά των ανθρώπων, ούτε τις συνθήκες που θα μπορούσαν να αλλάξουν. Για παράδειγμα κάποιος που έχει καλή συμπεριφορά μπορεί να χάσει τη δουλειά του οπότε να τα χάσει όλα χωρίς να έχει αυτή την πρόθεση. Εντούτοις, δεν λαμβάνεται καθόλου υπόψιν.

Φυσικά σημαντικό ρόλο διαδραματίζει ο τρόπος εφαρμογής, ενώ υπάρχει επιπλέον θέμα προσωπικών δεδομένων όπου έχουμε πολύ σοβαρές και μεγάλες επιφυλάξεις γνωρίζοντας τους καταστροφικούς χειρισμούς της Κυβέρνησης όπως στην περίπτωση της «Palantir»κ.λπ.. Εκτός αυτού σε μια υπερχρεωμένη και ελλειμματική χώρα που κινδυνεύει πολύ σοβαρά να χρεοκοπήσει ξανά με τα μη εξυπηρετούμενα χρέη του ιδιωτικού τομέα σε ύψη μοναδικά στην παγκόσμια ιστορία, με ένα πτωχευτικό νόμο έκτρωμα, με προβλεπόμενους πλειστηριασμούς 140 έως 160 σπιτιών, σπιτιών Ελλήνων δηλαδή, ενώ υπάρχει λύση, δεν είναι σίγουρα ο κατάλληλος χρόνος για την υιοθέτηση ενός τέτοιου θεσμού. Οπότε θα ήταν καλύτερα να αποσυρθεί και να μη δρομολογηθεί. Πόσο μάλλον όταν οι τράπεζες δεν δανείζουν, σημειώνοντας πως όταν το 2010 τα δάνεια σε επιχειρήσεις και ιδιώτες ήταν 257,3 δισεκατομμύρια ενώ στη Γενική Κυβέρνηση, στο Κράτος, 26,3 δις, το 2021, τα πρώτα, τα δάνεια προς τους ιδιώτες, είχαν καταρρεύσει στα 109,6 δις, ενώ τα δεύτερα, προς το Δημόσιο, αυξήθηκαν, εκτοξεύτηκαν στα 70,7 δισεκατομμύρια σύμφωνα βέβαια με στοιχεία της «Τράπεζας της Ελλάδος».

 Αλήθεια, οι τράπεζες αντικαθιστούν τα χρέη που πληρώνουμε στους ξένους; παρά την απελπιστική τους οικονομική κατάσταση.

 Από την άλλη πλευρά, πώς να πείσει η Κυβέρνηση να δανείζουν την πραγματική οικονομία όταν η ίδια τις έχει - έχει δηλαδή τις τράπεζες, τις ιδιωτικές τράπεζες που δεν είναι πλέον ελληνικές, τόσο μεγάλη ανάγκη; Δεν είναι λάθος να απορροφά η Κυβέρνηση όλα τα χρήματα αντί οι επιχειρήσεις; Έτσι θα έχουμε βιώσιμη ανάπτυξη και όχι τη σημερινή συγκυριακή λόγω του πληθωρισμού που όλοι γνωρίζουμε πως είναι αναπτυξιακός και της ανόδου του τουρισμού σε ολόκληρο τον ευρωπαϊκό νότο; Δεν είναι μόνο στην Ελλάδα, είναι σε ολόκληρο τον ευρωπαϊκό νότο και ασφαλώς είναι κάτι συγκυριακό.

Περαιτέρω στο τέταρτο μέρος συμπεριλαμβάνονται οι πρόσθετες δαπάνες του προϋπολογισμού, με ένα άρθρο, με το 125, σύμφωνα με το οποίο ανέρχονται σε δυόμισι δισεκατομμύρια. Εν προκειμένω ο Πρωθυπουργός ανακοίνωσε μέτρα 5,5 δισεκατομμυρίων στη ΔΕΘ για το 2022 και το 2023, ο Υπουργός Οικονομικών 4,3 δισ., εκ των οποίων κάποια με δημοσιονομικό κόστος ενώ εδώ αναγράφονται 2,5 δισ. και δεν αναφέρεται αναλυτικά τι ακριβώς αφορούν.

Παρά το ότι ορισμένα μέσα μαζικής ενημέρωσης θα εξειδικεύουν με το μεγαλύτερο μέρος τους να αφορά την επιδότηση των λογαριασμών του ηλεκτρικού, δεν θα έπρεπε να τα γνωρίζουμε; Εκτός αυτού αυξάνεται το πρόγραμμα δημοσίων επενδύσεων από 200 εκατομμύρια στο συγχρηματοδοτούμενα και στο εθνικό σκέλος, άλλα τόσα σημειώνοντας πως έχουμε επισημάνει πολλές φορές ότι τα χρήματα του προγράμματος δημοσίων επενδύσεων πρέπει να αφορούν επενδύσεις και όχι κοινωνικές παροχές όπως άλλωστε του ταμείου ανάκαμψης και του ΕΣΠΑ.

Η ανάπτυξη που στηρίζεται σε επιδόματα που δίνονται με δανεικά και που στηρίζουν την κατανάλωση. Αφενός μεν υποδαυλίζει τον πληθωρισμό αφετέρου οδηγεί στη χρεοκοπία όταν αλλάζουν ξαφνικά οι συνθήκες όπως αναμένεται για το 2023. Και όπως πολύ καλά γνωρίζουμε όλοι εμείς οι Έλληνες έχοντας το πληρώσει στο παρελθόν πανάκριβα.

Κλείνοντας με το πέμπτο μέρος, υπάρχουν διάφορες αποσπασματικές τροπολογίες και εξυπηρετήσεις στις οποίες θα αναφερθούμε στη συζήτηση επί των άρθρων. Αναφέρουμε επιγραμματικά τη συνέχιση της απαξίωσης της αμυντικής μας βιομηχανίας με το εργοστάσιο της Πρικάλ στον Υμηττό, που μετατρέπεται σε real estate και σε πάρκο με το άρθρο 124.

 Για την ανέγερση δικαστηρίων στο Βόλο και στη Λαμία, τα ακίνητα προς ΟΤΑ στην Ελευσίνα και στο Ελληνικό. Μία ακόμη ρύθμιση για το Ελληνικό που μάλλον έχει κολλήσει, από ότι ακούμε. Καθώς επίσης οι ρυθμίσεις για ακίνητα σε βραχονησίδες. Υπάρχουν επιπλέον ρυθμίσεις για τον πρωτογενή μας τομέα έτσι ώστε να συμπεριληφθεί στον αναπτυξιακό με το άρθρο 130, κάτι που είναι σωστό ενώ αποτελούσε μια μεγάλη παράλειψη ενδεικτική της ελλειμματικής οργάνωσης της Κυβέρνησης.

Εντούτοις δεν αναφέρεται η κτηνοτροφία αλλά μόνο οι υδατοκαλλιέργειες και η γεωργία. Εάν ισχύει η διαπίστωση μας δεν είμαστε σίγουροι, τότε θα πρέπει να προστεθεί οπωσδήποτε η κτηνοτροφία, αφού έχουμε πολύ μεγάλο πρόβλημα στο συγκεκριμένο τομέα. Υπάρχουν επίσης ρυθμίσεις για επιχορηγήσεις και αποζημιώσεις στον αγροτικό τομέα. Επιπλέον για τις εγγυήσεις καταθέσεων και τα διαθέσιμα του ΤΕΚΕ, με τα άρθρα 141 έως 146, όπου απορούμε γιατί τώρα γιατί επιλέχθηκε η συγκεκριμένη χρονική στιγμή και για τη λογιστική της Γενικής Κυβέρνησης με τα άρθρα 151, 152, όπου ελπίζουμε επιτέλους μετά από τόσα χρόνια να εφαρμοστεί το σύγχρονο λογιστικό σχέδιο που δεν εφαρμόζεται ακόμη στο Δημόσιο, είναι πραγματικά απαράδεκτο.

Τέλος, διαδικαστικά της εκτέλεσης του Προϋπολογισμού καθώς επίσης των συναφών με το Υπουργείο Οικονομικών αρχών και υπηρεσιών όπως της ΑΑΔΕ της νομικής υπηρεσίας και της διαχείρισης έργων ταμείο ανάκαμψης. Καθώς επίσης μερικές διαδικαστικές φορολογικές ρυθμίσεις το κεφάλαιο Β΄ και στα άρθρα 168 έως 176.

Σε όλα αυτά θα αναφερθούμε στη συζήτηση επί των άρθρων στην επόμενη συζήτηση. Ευχαριστώ πολύ.

**ΚΑΛΟΓΙΑΝΝΗΣ ΣΤΑΥΡΟΣ (Προέδρος της Επιτροπής):** Και εμείς ευχαριστούμε πολύ τον κύριο Βιλιάρδο. Και θα περάσουμε στην Ειδική Αγορήτρια του ΜεΡΑ 25 κυρία Φωτεινή Μπακάδημα. Έχετε το λόγο παρακαλώ.

 **ΦΩΤΕΙΝΗ ΜΠΑΚΟΔΗΜΑ (Ειδική Αγορήτρια του ΜεΡΑ 25):** Σας ευχαριστώ πάρα πολύ θα μου επιτρέψετε να σας ευχηθώ και εγώ για τη χθεσινή γιορτή σας. Ολόθερμα καλές ευχές και καλή προεκλογική χρονιά να έχουμε όλοι γιατί πλέον έχουμε μπει σε προεκλογική σεζόν.

Λοιπόν περνώντας στο νομοσχέδιο το οποίο ξεκινάμε να συζητήσουμε σήμερα νομοσχέδιο που έρχεται να εισάγει το Υπουργείο Οικονομικών και μπορούμε να πούμε πως είναι πραγματικά εκτενέστατο νομοσχέδιο με πολύ λίγο χρόνο που είχαμε στη δυνατότητα μας να το αναλύσουμε.

Σήμερα θα σταθώ ακροθιγώς σε σημεία αυτού κυρίως για να σταθώ στην αρχή του νομοσχεδίου και στο πνεύμα που θεωρούμε ότι το διέπει και φυσικά θα επανέλθουμε και στις επόμενες συνεδριάσεις με περισσότερες λεπτομέρειες.

Ξεκινώντας, λοιπόν με το πρώτο μέρος του νομοσχεδίου το οποίο τιτλοφορείται Εταιρική Διακυβέρνηση των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας Διαχείρισης Συμμετοχών του Δημοσίου σε Α.Ε., και ρυθμίσεις για την Ελληνική Εταιρεία Συμμετοχών και Περιουσίας.

 Μία σειρά ρυθμίσεων που έρχονται να επιφέρουν τροποποιήσεις στις Α.Ε του Δημοσίου. Άρα οι ανώνυμες εταιρείες που είναι προς εκποίηση με μοναδικό στόχο να τις κάνει πιο ελκυστικές. Επιτρέψτε μου να θέσω εντός εισαγωγικών τη λέξη στους «κάθε λογής επενδυτές». Αυτή τη φορά τη λέξη «επενδυτές» θα την θέσω, εντός πολλών εισαγωγικών γιατί μόνο τέτοιοι, μόνο επενδυτές δεν είναι πραγματικά εκείνοι που θα έρθουν να αγοράσουν τις Α.Ε του Δημοσίου. Τουλάχιστον δεν είναι επενδυτές. Είναι ακριβώς το αντίθετο σύμφωνα με τον τρόπο που εμείς αντιμετωπίζουμε και αντιλαμβανόμαστε τη λέξη.

 Για παράδειγμα, εισάγονται διατάξεις όπου αρκεί μια απόφαση του Υπουργού Οικονομικών, ώστε να έχουμε πώληση όλων των συμμετοχών του δημοσίου ή με άλλες διατάξεις θεσπίζεται η δυνατότητα στις εταιρείες που υπάγονται στο Υπερταμείο, δηλαδή στο σύνολο των Δημόσιων επιχειρήσεων να απασχολούν εργολαβικούς εργαζόμενους.

 Θα πρέπει να πω, με θλίψη να διαπιστώσω, πως δεν μας προκαλεί καμία εντύπωση ειδικά η συγκεκριμένη ρύθμιση για τους εργολαβικούς εργαζόμενους, γιατί πραγματικά όλα αυτά τα τρία χρόνια της διακυβέρνησης της χώρας από την Κυβέρνηση της Νέας Δημοκρατίας του Κυριάκου Μητσοτάκη, έχουμε δει πραγματικά μια κυβέρνηση που δεν έχει αφήσει κανένα εργασιακό δικαίωμα στη θέση του, αλλά τα έχει ισοπεδώσει κυριολεκτικά σαν οδοστρωτήρας παίρνοντας μαζί της και ισοπεδώνοντας αγώνες και προσπάθειες δεκαετιών.

 Φυσικά θα επανέλθω, με περισσότερες λεπτομέρειες στις επόμενες συνεδριάσεις γιατί ειλικρινά το συγκεκριμένο μέρος όπως και όλα τα μέρη του νομοσχεδίου χρειάζονται, χρήζουν διευκρινίσεων, αλλά κυρίως θα πρέπει να σταθούμε με περισσότερο χρόνο και έκταση σε κάθε επιμέρους ζήτημα που έρχεται να διανθίσει και να δημιουργήσει ένα πλέγμα, που για ακόμα μια φορά θα λειτουργήσει εναντίον των πολιτών και υπέρ της ολιγαρχίας.

 Περνώντας τώρα, στα δύο επόμενα μέρη, τα μέρη β και γ και στο credit score που έρχονται αυτά τα μέρη να δημιουργήσουν. Με τα άρθρα, λοιπόν 48 έως 122 έχουμε την θέσπιση της Ανεξάρτητης Αρχής Πιστοληπτικής Αξιολόγησης, και δε μιλάμε για μία Αρχή που θα έρθει όπως είπαν συνάδελφοι, ο Εισηγητής της Νέας Δημοκρατίας, αλλά και ο Υπουργός. Δεν θα έρθει αυτή η ανεξάρτητη Αρχή να βελτιώσει την κατάσταση. Ακριβώς το αντίθετο.

 Βλέπουμε ξεκάθαρα την Κυβέρνηση να προχωρά στην εισαγωγή του θεσμού του credit score ακολουθώντας ακριβώς τα πρότυπα των Ηνωμένων Πολιτειών. Στις ΗΠΑ το credit score αποτελεί τον απόλυτο όσο και ανυπέρβλητο δείκτη ατομικής αξίας καθενός και καθεμιάς, από τη στιγμή που η παιδεία, η υγεία, η ασφάλιση, η πρόνοια και άλλα αγαθά και υπηρεσίες τείνουν να γίνουν αποκλειστικά εμπορεύματα και εμπορεύματα μάλιστα προς πώληση ειδικά στις Ηνωμένες Πολιτείες και εμπορεύματα που τείνουν να γίνουν αγοραία καθώς στις ΗΠΑ αν δεν κατακτήσεις το ικανό και απαραίτητο credit score αποκλείεσαι από όλες αυτές τις δομές. Αποκλείεσαι από την υγεία, την παιδεία, από την ασφάλιση, από την πρόνοια.

 Μάλιστα το credit score είναι απαραίτητο στα βιογραφικά, καθώς είναι κάτι που απασχολεί ιδιαίτερα τους εργοδότες για να μπορέσουν να κρίνουν αν είναι συνετό το άτομο που ζητά να εργαστεί στη δουλειά τους, αν είναι υπεύθυνο ή αν είναι ένα άτομο που ζει πάνω από τις δυνάμεις του, και δεν μιλάμε μόνο για περιπτώσεις και δυνατότητες στέγασης και σύναψης συμβολαίων ηλεκτρικού και νερού. Χωρίς την ικανή πιστοληπτική ικανότητα δεν δύνασαι στην Αμερική, πραγματικά ούτε σπιτάκι σκύλου να ενοικιάσεις, και μην σας φαίνεται κυρίες και κύριοι συνάδελφοι , τραβηγμένο το παράδειγμα. Ακριβώς έτσι είναι.

Φυσικά, όπως είναι απαραίτητο να έχει κανείς ικανή πιστοληπτική ικανότητα, τόσο λειτουργεί και ο συγκεκριμένος τρόπος δράσης ως όχημα περιθωριοποίησης αρκετών κοινωνικών ομάδων, μεταναστών, μειονοτήτων και όχι μόνο.

Εν κατακλείδι, θεωρούμε πως η θέσπιση και στη χώρα μας της εν λόγω αρχής, σημαίνει, ότι χτυπάει και εδώ το καμπανάκι της απόλυτης εμπορευματοποίησης των βασικών αγαθών και των δικαιωμάτων, όπως αυτών της υγείας, της παιδείας και της πρόνοιας. Πάμε λοιπόν ένα βήμα παραπέρα στην αμηχανοποίηση της χώρας μας. Βάζει η πρόβλεψη αυτή ταφόπλακα σε όποιο ψήγμα, σε όποιο απομεινάρι δικαιώματος είχε απομείνει όρθιο, δείχνοντας πλέον και με τον πλέον γλαφυρό τρόπο, πως όλα είναι εμπορεύσιμα, ακόμη και κάθε βασικό δικαίωμα, είναι κομμάτι μιας συναλλαγής. Άρα, όποιος πολίτης είναι αδύναμος, φτωχός, άνεργος, άρα συγκεντρώνει και ένα χαμηλό credit score, είναι καταδικασμένος να μπει στο περιθώριο, να μείνει εκεί και να στερηθεί βασικών δικαιωμάτων και αγαθών.

Θα περάσω τώρα εν τάχει στο τέταρτο μέρος. Το μέρος που αφορά τον συμπληρωματικό προϋπολογισμό. Βλέπουμε την πρόβλεψη 1,7 δις ευρώ να δοθούν στην παρούσα στιγμή όχι συνολικά, καθώς το συνολικό ποσό θα είναι πολύ υψηλότερο, από το Δημόσιο Ταμείο στους ολιγάρχες της ενέργειας, του ρεύματος. Αυτό αποτελεί μία άμεση παραδοχή της Νέας Δημοκρατίας, της κυβερνώσας παράταξης, ότι ο μηχανισμός επιστροφής εσόδων από τους παραγωγούς αποτελεί όπως ακριβώς έχει ήδη στηλιτεύσει από το βήμα της Βουλής ο Γραμματέας του ΜέΡΑ25, ο Γιάννης Βαρουφάκης, απάτη. Η κυβέρνηση διατυμπάνιζε και διαλαλεί σε κάθε τόνο ότι φορολογεί τον παραγωγό επί τη βάσει πλαφόν ανά καύσιμο και δίνει το ποσό στον πάροχο ώστε να ρίξει την τιμή με τη μορφή επιδότησης, χωρίς αυτό να έρθει να επιβαρύνει τον κρατικό προϋπολογισμό. Όμως, «πριν αλέκτωρ λαλήσει τρις» έρχεται το Υπουργείο Οικονομικών και τι προβλέπει; Έξτρα 1,7 δισ. μόνο για το ηλεκτρικό ρεύμα. Ειλικρινά, αυτό το θεωρείτε κυρίες και κύριοι της συμπολίτευσης ως καλό, ως καλά καμωμένο; Τουλάχιστον, κρατήστε τα προσχήματα. Ούτε μπορούμε να δεχτούμε πως θα λειτουργήσει σαν τρόπος στήριξης των συμπολιτών μας. Δυστυχώς, δεν θα λειτουργήσει ως τέτοιο. Θα λειτουργήσει για ακόμη μια φορά ως δεκανίκι των λίγων που λυμαίνονται την ενέργεια στη χώρα μας.

Δυστυχώς, οι συμπολίτες μας και ειδικά οι ασθενέστεροι, βλέπουν κάθε μέρα το κύμα ακρίβειας, είτε είναι στο ρεύμα, είτε είναι σε βασικά είδη πρώτης ανάγκης, βλέπουν να τους χτυπά την πόρτα και το χτύπημα να γίνεται κάθε μέρα πιο έντονο. Πολύ γλαφυρά μου λένε άνθρωποι όταν επισκέπτομαι την περιφέρεια μου τη Β΄ Πειραιά, βλέπουν το πορτοφόλι τους να αδειάζει και δυστυχώς το τραπέζι της οικογένειας να μη γεμίζει. Αγωνιούν για το πώς θα μπορέσουν να πληρώσουν τους λογαριασμούς του ρεύματος και τους υπόλοιπους, αγωνιούν για το πώς θα μπορέσουν να φέρουν φαγητό στο τραπέζι τους κάθε μέρα και δυστυχώς οι προβλέψεις που βλέπουμε δεν στοχεύουν στη στήριξη αυτών, όσο και αν προσπαθεί η κυβέρνηση της Νέας Δημοκρατίας και οι συνάδελφοι της συμπολίτευσης να τους χρυσώσουν το χάπι και να τους πείσουν πως τελικά πραγματικά όλα αυτά γίνονται για το καλό τους. Σταματήστε να νομοθετείτε για το «καλό μας» που εσείς θεωρείτε ως καλό των Ελλήνων πολιτών, γιατί δυστυχώς είναι το καλό των λίγων Ελλήνων, εκείνων που βλέπουν πραγματικά να μεγαλώνει και να γεμίζει η τσέπη τους από τις επιχορηγήσεις και όχι των πολλών που βλέπουν μέρα με τη μέρα να αδυνατούν να ανταπεξέλθουν στις υποχρεώσεις τους.

Θα κλείσω με τις διατάξεις του πέμπτου μέρους. Μια σειρά διατάξεων, με κάθε μία από αυτές να αποτελούν και μια εξυπηρέτηση. Ενδεικτικά να αναφέρω πως στα άρθρα 124 έως και 176, έχουμε διατάξεις που αφορούν το ακίνητο της ΠΥΡΚΑΛ στο Δήμο Υμηττού, της Εκκλησίας της Ελλάδος, τον Άγιο Κοσμά, το Ελληνικό του κυρίου Λάτση, τις νησίδες στα Δωδεκάνησα και όχι μόνο. Πρόκειται πραγματικά για ένα νομοσχέδιο γεμάτο προβλέψεις στήριξης και εξυπηρέτησης της ολιγαρχίας, με το μάρμαρο να καλείται τελικά να το πληρώσει για ακόμη μια φορά ο Ελληνικός λαός. Είναι δεδομένο πως ως ΜέΡΑ25 δεν θα μπορούσαμε να κάνουμε κάτι διαφορετικό, παρά μόνο να καταψηφίσουμε. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς πολύ την κυρία Μπακαδήμα.

Πριν να δώσω το λόγο στους συναδέλφους, επιτρέψτε μου να ενημερώσω το Σώμα για δύο θέματα. Το πρώτο είναι, έχουμε πάρει στα τέλη Ιουλίου, και έχει διαβιβαστεί σε όλα τα μέλη της Επιτροπής, την έκθεση για την πορεία εφαρμογής του νόμου περί μικροχρηματοδοτήσεων. Μας την κατέθεσε ο Υπουργός Οικονομικών ο κ. Σταϊκούρας. Έχει ενδιαφέρον το γεγονός ότι, από την ψήφιση του νόμου μέχρι σήμερα, δύο αιτήσεις έχουν κατατεθεί προκειμένου να λάβουν άδεια ιδρύσεως, ουσιαστικά, Τράπεζας Μικροχρηματοδοτήσεων. Έχει ήδη αδειοδοτηθεί το ΤΜΕΔΕ Microfinance Solutions από την Τράπεζα της Ελλάδος και λειτουργεί κανονικά. Η δεύτερη αίτηση βρίσκεται στη διαδικασία της αξιολόγησης.

Να σας πω, επίσης, ότι έχουμε πάρει στις αρχές Αυγούστου απάντηση από την ΑΑΔΕ στα θέματα τα οποία είχαν τεθεί από πολλούς συναδέλφους κατά την κοινή συνεδρίαση των Επιτροπών Θεσμών και Διαφάνειας και Οικονομικών. Θα έλεγα ότι σε γενικές γραμμές η Έκθεση είναι ικανοποιητική, ενδεχομένως σε ορισμένα σημεία θα μπορούσαμε να έχουμε περισσότερα στοιχεία. Είναι στη διάθεσή σας, έχει σταλεί στα mail όλων σας. Εφόσον χρειάζονται κάποια περαιτέρω στοιχεία, μπορούμε και αυτά να τα δούμε.

Σας ευχαριστώ γι’ αυτά.

Το λόγο έχει η κυρία Ξενογιαννακοπούλου.

**ΜΑΡΙΑ – ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ**: Ευχαριστώ πολύ, κύριε Πρόεδρε. Σας εύχομαι κι εγώ χρόνια πολλά για τη γιορτή σας.

Κυρίες και κύριοι συνάδελφοι, όταν έρχεται η κυβέρνηση της Νέας Δημοκρατίας και εισάγει νομοσχέδια και μάλιστα το παρόν νομοσχέδιο που αφορά τις ΔΕΚΟ επικαλούμενη ως βασικό επιχείρημα τον εκσυγχρονισμό και τη μεταρρύθμιση, ξέρουμε πολύ καλά από αυτά τα τρία χρόνια διακυβέρνησης από τη Νέα Δημοκρατία και τον κ. Μητσοτάκη ότι αυτό αφορά και έχει τους εξής πάντα στόχους: ιδιωτικοποιήσεις, απόσυρση σταδιακή του δημοσίου, αποδυνάμωση του δημοσίου συμφέροντος, κατάλυση των εργασιακών σχέσεων και, δυστυχώς, διαδικασίες επιτελικού κράτους, αντιλήψεις, δηλαδή κομματικοποίηση και εξυπηρέτηση πελατειακών σχέσεων.

Μέσα σε αυτά τα τρία χρόνια υπάρχει μια σειρά από χαρακτηριστικά παραδείγματα που έρχεται το παρόν νομοσχέδιο να εφαρμόσει πια, ως έναν ενιαίο κανόνα. Να αναφέρουμε τη ΔΕΗ, όπου εκεί είδαμε με τον νόμο Χατζηδάκη, αμέσως μετά τις εκλογές, να εφαρμόζεται για πρώτη φορά η διάκριση μεταξύ των νέων προσλαμβανόμενων εργαζομένων και των παλαιών και, μάλιστα, η πρωτάκουστη αυτή διάταξη ότι οι νέοι εργαζόμενοι στη ΔΕΗ δεν έχουν τα ίδια εργασιακά δικαιώματα, δεν ισχύει ο κανονισμός εργασίας και οι συλλογικές συμβάσεις εργασίας, για να φτάσει, βέβαια, εν μέσω ενεργειακής κρίσης πριν ένα χρόνο, τελικά η κυβέρνηση να αποποιηθεί και τον έλεγχο της ΔΕΗ με όλες τις συνέπειες που έχουμε δει να αντιμετωπίζει ο ελληνικός λαός αυτούς τους 12 μήνες στα θέματα της ενεργειακής κρίσης και της φτώχειας.

Να πάρουμε το παράδειγμα των ΕΛΠΕ, όπου εκεί η κυβέρνηση Μητσοτάκη επέλεξε να αποσυρθεί, ενώ είχε πλήρως το δικαίωμα από τη διοίκηση, από την άσκηση της επιλογής, δηλαδή, της διοίκησης των ΕΛΠΕ, όπου με τα τεράστια υπερκέρδη που έχουν τα ΕΛΠΕ όλο αυτό το διάστημα - βγήκαν και τα αποτελέσματα όσον αφορά τα κέρδη αυτά - βλέπουμε συνεχώς να επιδεινώνονται οι εργασιακές σχέσεις στα ΕΛΠΕ.

Φυσικά, να πούμε για την ΕΥΔΑΠ, αναφέρθηκε αναλυτικά και ο Εισηγητής μας, Νίκος Παππάς, όπου εκεί έχει φτάσει στο σημείο η Κυβέρνηση να επιχειρεί να προκαταλάβει και να παραβιάσει αποφάσεις του Συμβουλίου Επικρατείας που με σαφήνεια λένε ότι το νερό είναι δημόσιο αγαθό, ότι πρέπει να υπάρχει φυσικά ο απόλυτος έλεγχος και η πλειοψηφία του δημοσίου και δεν μπορεί οι μετοχές της ΕΥΔΑΠ να γίνονται μέρος του Υπερταμείου. Έρχεται, λοιπόν, αυτό το σχέδιο νόμου σε μία εποχή που βλέπουμε σε όλη την Ευρώπη να υπάρχει και μία αλλαγή πολιτικής ακόμα και σε ένα συντηρητικό συσχετισμό της Ευρώπης. Το είδαμε στην πανδημία με τα Εθνικά Συστήματα Υγείας. Το βλέπουμε τώρα με την ενεργειακή κρίση, όπου βλέπουμε οι Κυβερνήσεις να αξιολογούν ξανά ως σημαντικές τις εταιρείες που ελέγχει το δημόσιο, τις εταιρίες κοινής ωφέλειας, τις ενεργειακές εταιρείες και έρχεται η Κυβέρνηση Μητσοτάκη και μένει σε αυτές τις παρωχημένες, αποτυχημένες, ακραιφνώς νεοφιλελεύθερες αντιλήψεις γύρω από τις εταιρείες που ελέγχει το δημόσιο ή που συμμετέχει ως δημόσιος τομέας χωρίς καθόλου να την απασχολεί το πώς θα προτάξει αυτό που λέγαμε παλιά κοινή ωφέλεια και δημόσιο συμφέρον.

Έτσι, λοιπόν, με αυτό το σχέδιο νόμου, κυρίες και κύριοι συνάδελφοι, έρχεται ακριβώς να προβλέψει ότι ο Υπουργός Οικονομικών θα έχει την πλήρη ευχέρεια όσον αφορά την εκποίηση και τη διαχείριση των μετοχών. Βλέπουμε ότι στις εταιρείες που συμμετέχει το δημόσιο, αλλά είναι κάτω από την πλειοψηφία πλέον αλλάζει το σύστημα των προσλήψεων. Γίνεται μία τυπική επιτήρηση του ΑΣΕΠ. Στην πραγματικότητα χωρίς καμία προϋπόθεση και ασφαλιστική δικλείδα δημιουργείται η δυνατότητα να έχουμε συγκεκριμένου τύπου προσλήψεις. Φυσικά και σε περίοδο προεκλογική. Αυτό μας αρέσει και σε πάρα πολύ μεγάλη υποψία και ανησυχία. Βλέπουμε να καταλύονται οι εργασιακές σχέσεις. Το παράδειγμα της ΔΕΗ να είναι το μοντέλο που ακολουθείται, δηλαδή οι νεοπροσλαμβανόμενοι ακριβώς δεν θα υπάγονται στις συλλογικές συμβάσεις, στις επιχειρησιακές συμβάσεις και φυσικά δε θα έχουν τα ίδια δικαιώματα. Ένα λεπτό, κύριε Πρόεδρε και ολοκληρώνω. Όπως, επίσης, αυτές οι απαράδεκτες διατάξεις περί δανεισμού και όλες αυτές οι διατάξεις που είναι καθαρά αντεργατικές και έχουμε την πλήρη εφαρμογή, δηλαδή του νόμου Χατζηδάκη πλέον σε όλες αυτές τις εταιρείες. Αυτή είναι και η πρόβλεψη. Όπως, φυσικά, έχουμε και την ίδια λογική όσον αφορά τις διοικήσεις και λέει καθαρά μέσα το σχέδιο νόμου και αντίστοιχες διατάξεις για τη δυνατότητα να υπάρχουν τα μπόνους, οι επιπλέον μισθολογικές παροχές που μάλιστα κατά το ήμισυ δεν θα είναι καν συνδεδεμένες και με τους στόχους.

Κυρίες και κύριοι συνάδελφοι, είναι φανερό ότι είναι ένα νομοσχέδιο, το οποίο όχι μόνο δεν έρχεται να εξυπηρετήσει την ανάπτυξη αυτών των εταιρειών που συμμετέχει το δημόσιο ή που ελέγχει το δημόσιο, αλλά έρχεται να απομακρύνει την έννοια του στρατηγικού σχεδιασμού και της ανάπτυξης αυτών των δημοσίων εταιρειών και των ΔΕΚΟ για τη συνολική αναπτυξιακή προοπτική της χώρας και όσον αφορά πραγματικά το κοινωνικό όφελος -αυτό που λέμε κοινή ωφέλεια- σε μια περίοδο κρίσης και φτωχοποίησης και συνεχούς μείωσης της αγοραστικής δύναμης της κοινωνικής πλειοψηφίας. Είναι φανερό ότι είναι μία πολιτική, η οποία τελικά όχι μόνο δεν πρόκειται να εξυπηρετήσει, αλλά σε κάθε περίπτωση έρχεται σε αυτή τη φάση να οδηγήσει στην περαιτέρω απαξίωση των ΔΕΚΟ, στην ιδιωτικοποίηση και στην πλήρη κατάλυση των εργασιακών δικαιωμάτων. Γι’ αυτό εμείς θεωρούμε ότι όλες αυτές οι διατάξεις, είναι διατάξεις οι οποίες σε καμία περίπτωση δεν έρχονται να εξυπηρετήσουν ούτε την οικονομία, ούτε την αντιμετώπιση της κρίσης και πολύ περισσότερο τον ελληνικό λαό. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε την κυρία Ξενογιαννακοπούλου. Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Θα μιλήσω από εδώ, κύριε Πρόεδρε, για να κερδίσουμε χρόνο. Πρώτα απ’ όλα, ξεκινώντας από αυτό που αναφέρατε για την απάντηση της ΑΑΔΕ. Δεν είναι θέμα Αλεξιάδη, κ. Πρόεδρε, είναι θέμα θεσμού και κύρους του Κοινοβουλίου και των διαδικασιών της Επιτροπής. Δύο Ιουνίου είχαμε συνεδρίαση της Επιτροπής Θεσμών και της Επιτροπής Οικονομικών για να συζητήσουμε τον απολογισμό της ΑΑΔΕ. Δύο Ιουνίου θέσαμε ερωτήματα, τα οποία έπρεπε να είχαν απαντηθεί, ήδη, στον απολογισμό που ήρθε. Ας πούμε ότι για κάποιο λόγο δεν υπήρχαν. Δύο Ιουνίου θέσαμε τα ερωτήματα. Δεν ρωτήσαμε κάτι ούτε πολύπλοκο, ούτε επαναστατικό, ούτε κάποια μαθηματική εξίσωση, ούτε κάτι άλλο. Ρωτήσαμε απλά πράγματα.

Πέρασαν δυο μήνες και για να πάρουμε απάντηση από έναν φορέα που όταν ο φορολογούμενος καθυστερεί μία μέρα, όχι μία ώρα, θα του βάλει – και σωστά κατά τη γνώμη μου – πρόστιμο, διότι πρέπει να υπάρχουν χρονικά όρια. Είναι θέμα, λοιπόν, πρώτα από όλα, ασέβειας προς το Κοινοβούλιο και τις διαδικασίες, το χρονικό διάστημα της απάντησης.

Έρχομαι σε κάτι άλλο, κύριε Πρόεδρε, πιο σοβαρό. Ποιος μας απαντά; Στο e-mail που πήραμε υπάρχει μία απάντηση την οποία υπογράφει ο διευθυντής του γραφείου του Διοικητή. Εγώ έψαξα στο διαδίκτυο και δεν είδα ότι όταν ρωτάει κάτι η Βουλή μπορεί να απαντάει ο διευθυντής του γραφείου του Διοικητή. Αν υπάρχει κάτι τέτοιο, παρακαλώ τον κ. Βεσυρόπουλο ή κάποιον από τους υπόλοιπους ικανούς υπαλλήλους του Υπουργείου Οικονομικών που είναι εδώ, την επόμενη φορά να μας φέρει να το δούμε, αλλά δεν έχω δει κάτι τέτοιο και δεν είναι μόνο αυτό. Είναι ότι εμείς κάναμε απλά ερωτήματα.

Για παράδειγμα, πότε θα μπουν μηχανήματα αυτής της τεχνολογίας στα σύνορα για να κάνουν αυτή τη δουλειά; Ένα απλό ερώτημα. Σε αυτό το απλό ερώτημα η απάντηση είναι «δεν ξέρω» ή «σε δύο χρόνια», «σε 20 χρόνια», «σε δύο μήνες», είναι συγκεκριμένη. Δεν μπορεί να είναι η απάντηση ότι «εκδόθηκε η τάδε απόφαση και στάλθηκε το τάδε έγγραφο και μια σειρά από τέτοιες ιστορίες». Δεν μπορεί να ρωτάει η Βουλή κάτι και να έχουμε μία απάντηση σαν να έχουμε σημειώσεις σε ένα μεταπτυχιακό, διότι αυτό είχαμε στη Βουλή.

Εγώ, λοιπόν, θέλω να επισημάνω και με την αγάπη και τον σεβασμό που έχω σε εσάς, αλλά και γενικά στους θεσμούς της Βουλής, ότι αυτό είναι ένα κακό προηγούμενο και ένα κακό προηγούμενο σε ένα νομοσχέδιο – και θέλω να είναι προσεκτική και η πολιτική ηγεσία του Υπουργείου – το οποίο συστήνει μια καινούργια Ανεξάρτητη Αρχή. Δεν μπορεί να έχουμε τέτοιες συμπεριφορές και να κάνουμε ότι δεν είδαμε τίποτα.

Τώρα, θέλω να θέσω κάποια απλά ερωτήματα. Παράκληση, κύριε Βεσυρόπουλε, σημειώστε τα και αύριο ή σε κάποια επόμενη συνεδρίαση, να έχουμε την απάντηση. Επειδή συζητούμε συμπληρωματικό προϋπολογισμό, θα συζητήσουμε και τον άλλο προϋπολογισμό σε λίγο καιρό, όταν συζητούμε προϋπολογισμό πρέπει να έχουμε πλήρη στοιχεία. Άκουσα τον Πρωθυπουργό στη Θεσσαλονίκη να αναφέρεται σε αύξηση συντάξεων. Εγώ το μόνο νόμο που βρήκα που να προβλέπει αύξηση συντάξεων είναι ο ν.4387/2016, άρθρο 14, παράγραφος 3. Αν υπάρχει άλλος νόμος, με βάση τον οποίο δίνονται αυτή η αύξηση συντάξεων, παράκληση, να ενημερωθώ, γιατί μπορεί κάτι να έχω χάσει. Δεν είναι και το αντικείμενό μου, αλλά δεν μπορώ να φανταστώ ότι μπορεί ο Πρωθυπουργός να δίνει αύξηση στις συντάξεις με βάση τον νόμο Κατρούγκαλου, τον οποίο είχε πει ότι θα καταργήσει. Εν πάση περιπτώσει, καλό πράγμα η αύξηση των συντάξεων.

Τρία απλά ερωτήματα, παράκληση, να τα έχουμε στην επόμενη συνεδρίαση, γιατί μιλάμε για προϋπολογισμό. Με βάση τα όσα είπε ο κύριος Σκυλακάκης, το έλλειμμα 31/12/2022 υπολογίζεται να είναι κάπου εκεί στα 4 δισ.. Αν υπάρχει κάτι διαφορετικό, παράκληση, να ενημερωθούμε ως προς το πόσο υπολογίζει το Υπουργείο Οικονομικών να είναι το έλλειμμα. Εγώ ποτέ δεν χρησιμοποιώ αυτή τη λογική, ποσοστό του ΑΕΠ και τέτοια. Συγκεκριμένα νούμερα, τι προβλέπει το Υπουργείο Οικονομικών, 4 ή 5 δισ. 3 κόμμα τόσο;

Δεύτερον, τι αποθεματικό είχε το Υπουργείο Οικονομικών 31/8/2022, σαν αυτό το αποθεματικό 37 δισ. που παραλάβατε όταν πήγατε στο Υπουργείο Οικονομικών, και ποια είναι η πρόβλεψη και 31/12/2022. Τέλος, θα επαναλάβω μία ερώτηση. Δεν είμαι πολύ αισιόδοξος ότι θα έχω απάντηση. Σε πόσα ΑΦΜ είχαμε κατασχέσεις σε τραπεζικούς λογαριασμούς από Υπουργείο Οικονομικών και ΕΦΚΑ το 2021 και πόσες το 2022; Ευχαριστώ για το χρόνο, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κυρίες και κύριοι συνάδελφοι, η μείωση των φορολογικών επιβαρύνσεων αποτελεί στρατηγική επιλογή και δέσμευση της κυβέρνησης του Κυριάκου Μητσοτάκη, και υλοποιείται με συνέπεια εδώ και τρία χρόνια. Αυτή η κυβέρνηση συνεχίζει να προχωρά σε παρεμβάσεις για τη μείωση των φόρων και σε μέτρα στήριξης, αξιοποιώντας κάθε διαθέσιμο δημοσιονομικό χώρο που προκύπτει, συνεχίζοντας ακάθεκτοι το θεσμικό και μεταρρυθμιστικό της έργο. Όλα αυτά, ως περιεχόμενο, αποτυπώνονται και στο νομοσχέδιο που συζητείται σήμερα στη Διαρκή Επιτροπή Οικονομικών Υποθέσεων της Βουλής.

Με το πρώτο μέρος του νομοσχεδίου, αναθεωρείται και εκσυγχρονίζεται το θεσμικό πλαίσιο για την οργάνωση και τη λειτουργία των Ανωνύμων Εταιρειών του Δημοσίου και των λοιπών θυγατρικών της Ελληνικής Εταιρείας Συμμετοχών και Περιουσίας Α.Ε. Στόχος είναι η μεγιστοποίηση του δημοσίου οφέλους και η ενίσχυση της διαφάνειας και της λογοδοσίας στις Ανώνυμες Εταιρείες του Δημοσίου, μέσα από ένα νέο μοντέλο λειτουργίας αυτών των εταιρειών, σύστοιχο με τις αρχές της εταιρικής διακυβέρνησης, τα διεθνή ελεγκτικά πρότυπα αλλά και με τις κατευθυντήριες οδηγίες του Οργανισμού Οικονομικής Συνεργασίας και Ανάπτυξης.

Σημαντική θεσμική παρέμβαση μέσω του δεύτερου μέρους του νομοσχεδίου, αποτελεί η σύσταση της Ανεξάρτητης Αρχής Πιστοληπτικής Αξιολόγησης, με στόχο την αντιμετώπιση του προβλήματος της ασύμμετρης πληροφόρησης αφενός μεταξύ πιστωτών και οφειλετών και αφετέρου μεταξύ πιστωτών, ιδιωτών ή δημοσίων φορέων, ως προς την πιστοληπτική ικανότητα των οφειλετών φυσικών και νομικών προσώπων. Η δημιουργία μιας τέτοιας Αρχής και στην Ελλάδα, αναμένεται να συμβάλει στον περιορισμό του μεγάλου προβλήματος των ληξιπρόθεσμων οφειλών φυσικών και νομικών προσώπων προς δημόσιους φορείς και λοιπούς ιδιώτες, καθώς και στην πρόληψη του φαινομένου της υπερχρέωσής τους, σε μία περίοδο κρίσιμη για την οικονομική ανάπτυξη της χώρας.

Με το τρίτο μέρος του νομοσχεδίου, συστήνεται το Κεντρικό Μητρώο Πιστώσεων το οποίο αποτελεί ένα κύριο μεταρρυθμιστικό έργο του Υπουργείου Οικονομικών, και εντάσσεται στα έργα του Ταμείου Ανάκαμψης και Ανθεκτικότητας. Σκοπός του μητρώου είναι η καταγραφή σε αναλυτική βάση του ιστορικού πληρωμών των ειδών των παρεχόμενων εξασφαλίσεων και κάθε άλλης πληροφορίας που σχετίζεται με κάθε μορφή πίστωσης προς φυσικά ή νομικά πρόσωπα από πιστωτικά και χρηματοδοτικά ιδρύματα. Το μητρώο είναι συμπληρωματικό και σε πλήρη εναρμόνιση και σχέση διαλειτουργικότητας με την Ανεξάρτητη Αρχή Πιστοληπτικής Αξιολόγησης που προανέφερα, το Μητρώο Παρακολούθησης ιδιωτικού χρέους και το υφιστάμενο σύστημα επεξεργασίας δεδομένων οικονομικής συμπεριφοράς της Τειρεσίας Α.Ε. Η δημιουργία του Κεντρικού Μητρώου Πιστώσεων ως εθνικό σύστημα αρχειοθέτησης δεδομένων προσωπικού χαρακτήρα που θα τηρείται στην Τράπεζα της Ελλάδος, αποτελεί μια βέλτιστη διεθνή πρακτική που μπορεί να συμβάλει σημαντικά στη χρηματοδότηση της πραγματικής οικονομίας.

Με το τέταρτο μέρος του νομοσχεδίου, καταθέτουμε Συμπληρωματικό Κρατικό Προϋπολογισμό για το 2022, με πρόσθετη αύξηση των πιστώσεων του τακτικού προϋπολογισμού κατά 2,5 δισεκατομμύρια ευρώ και του προϋπολογισμού δημοσίων επενδύσεων κατά 400 εκατομμύρια ευρώ για την πρόσθετη στήριξη νοικοκυριών και επιχειρήσεων.

Κυρίες και κύριοι συνάδελφοι, στη συνέχεια θα αναφερθώ αρχικά στα άρθρα 124 έως 128 του νομοσχεδίου, με τα οποία ρυθμίζονται ζητήματα κοινωνικού και αναπτυξιακού χαρακτήρα που σχετίζονται με τη δημόσια περιουσία. Με το άρθρο 124 του Υπουργείου Οικονομικών μέσω των αρμόδιων υπηρεσιών του, ορίζεται ως αναθέτουσα αρχή και κύριος του έργου της δημιουργίας χώρων διοίκησης και ελεύθερων χώρων, στην έκταση του πρώην εργοστασίου της ΠΥΡΚΑΛ του δήμου Δάφνης-Υμηττού.

Με το άρθρο 125, προβλέπεται η παραχώρηση δημόσιων εκτάσεων άνευ ανταλλάγματος στο Ταμείο Χρηματοδότησης Δικαστικών Κτιρίων-στο ΤΑΧΔΙΚ δηλαδή- προκειμένου να προχωρήσει η ανέγερση του Δικαστικού Μεγάρου Βόλου. Επίσης, προβλέπεται η τροποποίηση της χρήσης γης και ο καθορισμός όρων δόμησης, ως προς συγκεκριμένα τμήματα των ακινήτων που έχουν παραχωρηθεί για την ανέγερση του Δικαστικού Μεγάρου Λαμίας και του Διοικητηρίου Περιφέρειας Στερεάς Ελλάδος.

Η ρύθμιση αυτή αποτελεί ένα σημαντικό ακόμη βήμα για την ταχύτερη υλοποίηση των έργων ανέγερσης των δικαστικών μεγάρων Βόλου και Λαμίας, μέσω της ένταξής τους σε διαδικασία ΣΔΥΠ, καθώς και του διοικητηρίου περιφέρειας Στερεάς Ελλάδος. Πρόκειται για έργα με αναπτυξιακή δυναμική και ιδιαίτερης σπουδαιότητας για τις πόλεις της Λαμίας και του Βόλου, οι οποίες θα διαθέτουν σε λίγα χρόνια σύγχρονες και λειτουργικές δομές για την απονομή της δικαιοσύνης και την παροχή διοικητικών υπηρεσιών προς τους πολίτες.

 Με το άρθρο 126 δίνεται οριστική λύση στην αμφισβήτηση του ιδιοκτησιακού καθεστώτος σε ακίνητα κατοίκων στα νησιά της Δωδεκανήσου, Αγαθονήσι, Αρκιοί, Μαράθι, Μεγίστη, Ψέριμο και Σαρία. Συγκεκριμένα, αναγνωρίζει την κυριότητα έναντι του δημοσίου όσων φυσικών προσώπων και μονίμων κατοίκων νέμονται δημόσια ακίνητα υπό τις ακόλουθες προϋποθέσεις. Να είναι μόνιμοι κάτοικοι των νησιών αυτών, να έχουν καταγραφεί ως κύριοι στις πρώτες κτηματολογικές εγγραφές, να μην έχει εκδοθεί και κοινοποιηθεί σε αυτούς ή τους δικαιοπαρόχους τους πρωτόκολλο διοικητικής αποβολής ή πρωτόκολλο καθορισμού αποζημίωσης αυθαίρετης χρήσης για τα ακίνητα αυτά, να μην προβάλλονται δικαιώματα του δημοσίου από άλλη αιτία και να μην εμπίπτουν οι ενδιαφερόμενοι νομείς στους περιορισμούς περί απαγόρευσης των δικαιοπραξιών στις παραμεθόριες περιοχές. Υπενθυμίζω ότι στις ακριτικές περιοχές των νήσων Αγαθονησίου, Αρκιών, Μαράθου, Μεγίστης, Ψερίμου και Σαρίας της παραγράφου 1 του άρθρου 17 του ν.2443/1996, είχαν εκδοθεί αποφάσεις παραχώρησης ακινήτων κατά κυριότητα σε φυσικά πρόσωπα με καταβολή συμβολικού τιμήματος και για κοινωνικούς κυρίως λόγους δυνάμει της παραγράφου 1 και 2 του ως άνω άρθρου. Για τις αποφάσεις αυτές συντάχθηκαν συμβολαιογραφικές πράξεις, οι οποίες στο πλαίσιο κτηματογράφησης των νησιών αυτών αμφισβητήθηκαν με αγωγές εκ μέρους του ελληνικού δημοσίου. Σήμερα δίνουμε οριστική λύση σε ένα πρόβλημα που ταλαιπωρούσε αυτούς τους ανθρώπους.

 Με το άρθρο 127 παραχωρείται άνευ ανταλλάγματος στον δήμο Ελευσίνας για δέκα χρόνια η χρήση δύο ακινήτων που βρίσκονται εντός της αποχαρακτηρισμένης χερσαίας ζώνης λιμένα Ελευσίνας για την υλοποίηση δράσεων που έχει αναλάβει η Ελευσίνα ως πολιτιστική πρωτεύουσα της Ευρώπης, για το έτος 2023.

 Με το άρθρο 128 παρέχεται η δυνατότητα στο ελληνικό δημόσιο να παραχωρεί κατά κυριότητα χωρίς αντάλλαγμα στους δήμους Ελληνικού, Αργυρούπολης, Αλίμου και Γλυφάδας συγκεκριμένους εδαφικούς χώρους από τους κοινωφελείς χώρους, καθώς και χώρους κοινωνικής ανταποδοτικότητας που περιήλθαν στην πλήρη κυριότητα του ελληνικού δημοσίου μετά τη διανομή των γεωτεμαχίων του μητροπολιτικού πόλου Ελληνικού - Αγίου Κοσμά. Η παραχώρηση αυτή θεσμοθετείται ώστε οι παραχωρούμενοι χώροι να χρησιμοποιηθούν από τους προαναφερόμενους δήμους για κοινωφελείς σκοπούς.

 Με τα άρθρα 133 έως 137 ρυθμίζονται ζητήματα που αφορούν την κρατική αρωγή που νομοθετήθηκε με το ν.4797/2021. Συγκεκριμένα, με το άρθρο 133 συμπληρώνεται ο ορισμός και αποσαφηνίζεται η έννοια του δικαιούχου κρατικής αρωγής, ειδικότερα ως προς την έννοια της επιχείρησης σχετικά με τις κοινωνίες αστικού και κληρονομικού δικαίου. Ειδικότερα προβλέπεται ρητά ότι στην έννοια των επιχειρήσεων υπάγονται οι κοινωνίες αστικού και κληρονομικού δικαίου που ασκούν νόμιμη οικονομική δραστηριότητα για λόγους ισότιμης μεταχείρισης με τους λοιπούς φορείς που ασκούν οικονομική δραστηριότητα. Παράλληλα, αναδιατυπώνεται για λόγους σαφήνειας η υφιστάμενη ρύθμιση για την έννοια των αγροτικών εκμεταλλεύσεων, στις οποίες ανήκουν οι γεωργικές και κτηνοτροφικές μονάδες στις οποίες κατέχουν είτε φυσικά πρόσωπα, κατά κύριο επάγγελμα αγρότες, είτε νομικά πρόσωπα. Η εν λόγω ρύθμιση έχει έναρξη ισχύος από το χρόνο έναρξης ισχύος των αρχικών διατάξεων του ν.4797/2021.

Με το άρθρο 134 ρυθμίζονται πληρέστερα οι προϋποθέσεις και η διαδικασία επιχορήγησης, καθώς συμπληρώνεται και εξειδικεύεται περαιτέρω η διάταξη που εξουσιοδοτεί τον υπουργό οικονομικών για την έκδοση αποφάσεων για τον καθορισμό των όρων και των προϋποθέσεων για την κάλυψη της ζημίας και τη διαδικασία καταβολής της επιχορήγησης.

Ειδικότερα, προβλέπεται πλέον ρητά ότι η απόφαση του Υπουργού Οικονομικών καθορίζεται τόσο το ανώτατο ύψος της επιχορήγησης που μπορεί να χορηγηθεί ανά δικαιούχο ή και ανά κατηγορία δικαιούχων ζημιάς, όσο και ειδικότερα οι όροι και προϋποθέσεις για την κάλυψη της ζημίας. Επιπλέον, παρέχεται εξουσιοδότηση στον Υπουργό Οικονομικών, με απόφασή του να ρυθμίσει θέματα αναφορικά με την κάλυψη και την περίπτωση θανάτου ή συνταξιοδότησης του δικαιούχου φυσικού προσώπου, καθώς και των περιπτώσεων εταιρικού μετασχηματισμού της δικαιούχου επιχείρησης, όπως συγχώνευση επιχειρήσεων, διάσπαση ή μετατροπή επιχείρησης σε άλλη μορφή.

Ειδικότερα, δύνανται να καθορίζονται οι όροι και οι προϋποθέσεις, τα απαιτούμενα δικαιολογητικά και κάθε άλλο θέμα σχετικό με την καταβολή της επιχορήγησης. Στόχος είναι η επίλυση θεμάτων που ανακύπτουν αναφορικά με δικαιούχους, οι οποίοι στην πορεία της διαδικασίας είτε απεβίωσαν είτε συνταξιοδοτήθηκαν, χωρίς να έχει ολοκληρωθεί η καταβολή της επιχορήγησης, καθώς και αναφορικά με επιχειρήσεις οι οποίες στην πορεία της διαδικασίας μετασχηματίστηκαν πριν την ολοκλήρωση της επιχορήγησης.

Η ρύθμιση του άρθρου 134, αφορά τις θεομηνίες από 1η Ιουνίου 2020 και μετά.

Με το άρθρο 135 συμπληρώνεται η διάταξη για την επιχορήγηση μη κατά κύριο επάγγελμα αγροτών, με την προσθήκη της δυνατότητας χορήγησης προκαταβολής έναντι του συνολικού ποσού της επιχορήγησης, κατ’ ανάλογη εφαρμογή της αντίστοιχης ρύθμισης που προβλέπεται ήδη για τους κατ’ επάγγελμα αγρότες στο άρθρο 12 β του ν.4797/2021, ώστε να διασφαλιστεί η ίση μεταχείριση των δύο κατηγοριών δικαιούχων, ως προς την άμεση καταβολή μέρους του δικαιούμενου ποσού.

Στη συνέχεια, το άρθρο 135 αναφορικά με την επιχορήγηση για ζημιές σε φυτικά μέσα παραγωγής.

Το άρθρο 136 συμπληρώνει και πάλι τις υφιστάμενες ρυθμίσεις του άρθρου 12 β του ν.4797/2021, καλύπτοντας και τα νομικά πρόσωπα που δραστηριοποιούνται στον αγροτικό τομέα και έχουν υποστεί ζημιές σε πολυετείς καλλιέργειες στα αμπέλια. Ειδικότερα, για λόγους ίσης μεταχείρισης ορίζεται με σαφήνεια ότι δικαιούχοι επιχορήγησης για ζημιά σε φυτικά μέσα παραγωγής, είναι αγροτικές εκμεταλλεύσεις που κατέχονται είτε από φυσικά πρόσωπα κατ’ επάγγελμα αγρότες είτε από νομικά πρόσωπα. Παράλληλα, η ισχύς της ρύθμισης ανατρέχει από 1/5/2021, ημερομηνία ισχύος των διατάξεων του άρθρου 12 β.

Ολοκληρώνοντας τις διατάξεις που αφορούν την κρατική αρωγή, με το άρθρο 137 γίνονται οι απαραίτητες τροποποιήσεις στις εξουσιοδοτικές διατάξεις του άρθρου 22 του ν.4797/2021, ώστε να εναρμονιστούν με την προτεινόμενη ρύθμιση του άρθρου 134 που ανέλυσα πριν.

Με το άρθρο 163 ρυθμίζονται οι λεπτομέρειες εφαρμογής της διαδικασίας αίτησης αξιολόγησης του προσωπικού της ΑΑΔΕ, με στόχο την ενίσχυση της αποδοτικότητας και της αποτελεσματικότητας του.

Με το άρθρο 164 ρυθμίζονται οργανωτικά ζητήματα, σχετικά με τη γενική γραμματεία φορολογικής πολιτικής και δημόσιας περιουσίας του Υπουργείου Οικονομικών. Συγκεκριμένα, προβλέπεται η σύσταση τμήματος στη διεύθυνση φορολογικής πολιτικής της εν λόγω γενικής γραμματείας, που θα ασχολείται με την κωδικοποίηση της φορολογικής νομοθεσίας πρωτογενούς και δευτερογενούς, σε συνεργασία με τις συναρμόδιες υπηρεσίες. Υπενθυμίζω, ότι η σύσταση του εν λόγω τμήματος εντάσσεται στο έργο της κωδικοποίησης και απλούστευσης της φορολογικής νομοθεσίας, το οποίο έχει ενταχθεί στο ταμείο ανάκαμψης και ανθεκτικότητας.

Με το άρθρο 166 οι συμβάσεις του προσωπικού, που την 1η Σεπτεμβρίου 2022 απασχολείται για τις ανάγκες καθαριότητας των κτιρίων της κεντρικής υπηρεσίας και περιφερειακών υπηρεσιών του Υπουργείου Οικονομικών και της ΑΑΔΕ, παρατείνονται μέχρι την 31η Δεκεμβρίου 2022.

Κυρίες και κύριοι συνάδελφοι, συνεχίζουμε με διατάξεις που αφορούν τη φορολογική πολιτική. Με το άρθρο 168 η κυβέρνηση επιβεβαιώνει την ισχυρή βούλησή της να διευκολύνει όλους τους πολίτες στην εκπλήρωση των υποχρεώσεών τους απέναντι στο κράτος, στη δύσκολη συγκυρία που έχει διαμορφωθεί λόγω του πολέμου στην Ουκρανία.

Σε συνέχεια της αναστολής που δόθηκε μέχρι τις 31 Μαΐου του 2023, με τον νόμο 4964/2022, για τις προθεσμίες πληρωμής αξιογράφων των επιχειρήσεων που επλήγησαν οικονομικά από τον πόλεμο Ρωσίας – Ουκρανίας, αναστέλλονται μέχρι την ίδια ημερομηνία και οι προθεσμίες καταβολής οφειλών στη φορολογική διοίκηση των επιχειρήσεων που έχουν την 30/6/2022 δραστηριότητα ταξιδιωτικού πρακτορείου ή γραφείου οργανωμένων ταξιδιών και οι οποίες εμφανίζουν μειωμένο κύκλο εργασιών τουλάχιστον κατά 50% σε σχέση με τον αντίστοιχο κύκλο εργασιών του πρώτου εξαμήνου του έτους 2019 από συναλλαγές με πολίτες ή ταξιδιωτικά γραφεία της Ρωσίας ή της Ουκρανίας. Μέχρι τις 31 Μαΐου του 2023, προβλέπεται επίσης αναστολή είσπραξης και παράταση καταβολής βεβαιωμένων οφειλών και στις επιχειρήσεις που ανήκουν στον κλάδο της γουνοποιίας.

Ρύθμιση με κοινωνική στόχευση αποτελεί και το άρθρο 169, με το οποίο εξαιρείται το εξωϊδρυματικό επίδομα και κάθε άλλο επίδομα που καταβάλλεται σε άτομα με αναπηρίες από τον υπολογισμό του εισοδήματος από μισθωτή εργασία και συντάξεις. Με τη συγκεκριμένη διάταξη καθιερώνεται η ομοιόμορφη φορολογική αντιμετώπιση μεταξύ των προνοιακών παροχών σε χρήμα που χορηγούνται από τον ΟΠΕΚΑ και αυτών που χορηγούνται από τον e- ΕΦΚΑ ή άλλους φορείς σε άτομα με αναπηρία.

 Με το άρθρο 170 ρυθμίζεται ο προσδιορισμός του καθαρού εισοδήματος από ακίνητη περιουσία του Αγίου Όρους και των Ιερών Μονών του.

 Με το άρθρο 171 τροποποιείται το άρθρο 50 και 72 του Κώδικα Φορολογίας Εισοδήματος και λύνεται το πρόβλημα της διπλής φορολόγησης των ημεδαπών συνδεδεμένων επιχειρήσεων και τις μεταξύ τους συναλλαγές. Δεδομένου ότι η διπλή φορολόγηση συνιστά αδικαιολόγητη επιβάρυνση των ημεδαπών συνδεδεμένων επιχειρήσεων μέσω της διαδικασίας που υιοθετείται, παρέχεται προστασία και ασφάλιση στις συναλλαγές.

 Με το άρθρο 172 προβλέπεται η επιβολή τέλους χαρτοσήμου επί των έντοκων δανείων και επί των λοιπών εντόκων χρηματοδοτήσεων. Η εν λόγω διάταξη θα έχει ισχύ από την 1η Ιανουαρίου 2021 και παράλληλα προς διευκόλυνση όσων δεν έχουν αποδώσει χαρτόσημο στις πράξεις για τις οποίες προβλέπεται επιβολή τελών χαρτοσήμου, δίνεται προθεσμία για εμπρόθεσμη απόδοση του τέλους χαρτοσήμου μέχρι τις 31 Οκτωβρίου 2022.

Το άρθρο 173 συνδέεται με τη διαρκή προσπάθεια περιορισμού της φοροδιαφυγής. Συγκεκριμένα προβλέπονται χρηματικές κυρώσεις σε περίπτωση που οι υπόχρεες επιχειρήσεις παραβαίνουν την υποχρέωσή τους για διαβίβαση μέσω πληροφοριακού συστήματος που έχει αναπτυχθεί στην ΑΑΔΕ των παραστατικών λιανικής πώλησης που εκδίδουν. Η διαβίβαση των στοιχείων των παραστατικών λιανικής στην ΑΑΔΕ αποτελεί μια ουσιαστική δράση στην κατεύθυνση περιορισμού της φοροδιαφυγής. Δράση η οποία μαζί με τη θέσπιση σχετικών κυρώσεων που φέρνουμε με αυτό και το επόμενο άρθρο του νομοσχεδίου, εντάσσεται στο πλαίσιο των έργων που έχουν ενταχθεί στο Ταμείο Ανάκαμψης και Ανθεκτικότητας.

Στην ίδια κατεύθυνση κινείται και το επόμενο άρθρο, το 174, αφού προβλέπει ότι αν από μερικό επιτόπιο φορολογικό έλεγχο διαπιστωθεί ότι δεν διαβιβάζονται στη ΑΑΔΕ τα στοιχεία των παραστατικών λιανικής πώλησης, πέραν του προστίμου που θεσπίστηκαν με το προηγούμενο άρθρο, θα επιβάλλεται η ποινή της σφράγισης και αναστολής λειτουργίας της επιχείρησης.

 Με το άρθρο 175 προβλέπεται ότι οι χρηματικές γονικές παροχές και δωρεές που συστάθηκαν από την 1η Οκτωβρίου του 2021 έως τις 9 Σεπτεμβρίου 2022, θα τύχουν του αφορολογήτου των 800.000 ευρώ, εφόσον η μεταφορά των χρημάτων πραγματοποιήθηκε σε χρονικό διάστημα τριών ημερών από τραπεζικό ίδρυμα σε τραπεζικό ίδρυμα.

 Τέλος, με το άρθρο 176 η Ισραηλιτική Κοινότητα Θεσσαλονίκης απαλλάσσεται από το Φ.Π.Α. συγκεκριμένα και μόνο για δωρεές που πραγματοποιούνται για την ανέγερση του Μουσείου του Ολοκαυτώματος της Ελλάδος, ενός έργου ιδιαίτερα σημαντικού και με διεθνή εμβέλεια.

 Κυρίες και κύριοι συνάδελφοι, τόσο οι διατάξεις που μόλις ανέλυσε όσο και οι υπόλοιπες διατάξεις του νομοσχεδίου έχουν αναμφισβήτητα θετική στόχευση και πληρούν όλες τις προϋποθέσεις για να τύχουν ευρείας διακομματικής στήριξης. Η χώρα συνεχίζει να προχωρά μπροστά με καίριες πρωτοβουλίες και το μεταρρυθμιστικό έργο της Κυβέρνησης του Κυριάκου Μητσοτάκη, η οποία έχει τη στήριξη της μεγάλης πλειοψηφίας του ελληνικού λαού. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε πολύ τον κύριο Υφυπουργό.

 Κυρίες και κύριοι συνάδελφοι, ολοκληρώνεται η συνεδρίαση της Επιτροπής μας. Επόμενη συνεδρίαση την ερχόμενη Δευτέρα στις 13.00΄. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βολουδάκης Μανούσος – Κωνσταντίνος, Καλογιάννης Σταύρος, Κόνσολας Εμμανουήλ (Μάνος), Μπούγας Ιωάννης, Σταμενίτης Διονύσιος, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Ξενογιαννακοπούλου Μαρία-Ελίζα (Μαριλίζα), Παπαδόπουλος Αθανάσιος (Σάκης), Γιαννακοπούλου Κωνσταντίνα (Νάντια), Καραθανασόπουλος Νικόλαος, Συντυχάκης Εμμανουήλ, Βιλιάρδος Βασίλειος, Μπακαδήμα Φωτεινή και Λογιάδης Γεώργιος.

Τέλος και περί ώρα 16.50΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**